Baserriak, azterketa teknikotik at | Gizartea | Berria\nBaserriak, azterketa teknikotik at\nEusko Jaurlaritzak moldatu egin du etxebizitzen ikuskaritza teknikorako dekretua; alde bat kalera begira duten etxeek soilik egin beharko dute\nAzpeitiko Komuntzo baserria, artxiboko irudi batean. GIPUZKOAKO HITZA\nSegurtasun arrazoiengatik, 50 urte baino gehiago dituzten etxebizitzak egoera onean daudela frogatzera behartuta daude, EIT Eraikinen Ikuskaritza Teknikoa gaindituta. Ez da aspaldiko araua: Eusko Jaurlaritzak 2014an onartu zuen hala agintzen duen dekretua, eta etxe jabeek aurtengo ekainaren amaiera bitarteko epea izan dute azterketa egiteko. Gehiengo zabalak, ordea, ez du egin, eta Jaurlaritzak dekretua moldatzea erabaki du, prozesua bizkortze aldera. Abiapuntu berri bat ezarri du testuaren eguneratzearekin: alde bat kalera begira duten etxebizitzek bakarrik egin beharko dute ikuskaritza teknikoa. Eta, ondorioz, nekazaritza edo abeltzaintza ustiapena duten baserriek ez dute azterketa teknikoa egin beharrik izango, ezta banakako etxebizitzek ere. Baldintza bakarra dago: etxeen jabeek tokian tokiko udalarekin adostu beharko dute eraikinak ikuskaritza teknikoa gainditu beharko duen ala ez. Udalak ontzat jotzen badu soilik geldituko dira azterketa egitetik salbuetsita.\nZehazki, ekainaren 27an amaitu zen 50 urteko antzinatasuna duten etxeak egoera onean daudela frogatzeko epea. Ordurako, Arabako, Bizkaiko eta Gipuzkoako 73.429 etxebizitzak egin behar zuten ikuskapen teknikoa, baina %29k besterik ez dute gainditu; guztira, 21.416 etxek. Iñaki Arriola Eusko Jaurlaritzako Etxebizitza sailburuak atzo eman zituen datuak. Jaurlaritzak arau berria indarrean jarri zuenetik baserriak eta banakako etxeak «nahastea» ekarri duten puntuak izan direla azaldu zuen, eta horiek argitzea izan dela dekretua eguneratzearen helburu nagusia, betiere, falta diren etxebizitzek lehenbailehen egin dezaten azterketa.\nTeknikariek egiten dute ikuskapena, baina etxe jabeek eurek hasi behar dute prozesua. Arkitekto bati edo eraikitze ingeniari bati eskatu behar diote eraikinaren azterketa egiteko, eta hark emandako ziurtagiria udalean aurkeztu behar dute ondoren. Udalaren egitekoa da ziurtagiria Eusko Jaurlaritzaren EuskoRegite erregistroan sartzea.\nJaurlaritzak aurretik ere jakinarazi zuen motel zihoala 50 urtetik gorako etxebizitzen egoera ikuskatzeko eta erregistratzeko prozesua. Abuztuan, ekaineko epea jada amaituta, aztertuta behar zuten eraikinen %20 baino ez ziren agertzen EuskoRegiten. Pablo Garcia Eusko Jaurlaritzako Etxebizitza zuzendariak orduan gogorarazi zuen Arabako, Bizkaiko eta Gipuzkoako etxeen %43k mende erdia igaroa zutela: «Gure etxebizitza parkea Europa mendebaldeko zaharrenetakoa da». Arriola sailburuak ere EIT igarotzearen garrantzia berresteko baliatu zuen atzoko agerraldia: «Etxebizitzetako egoiliarren eta oinezkoen segurtasuna babestea da helburua, baita ondarea babestea ere». Kalteei aurrea hartzea ere nabarmendu zuen: «Arazoak lehenago atzemanda, konponketa garrantzitsuagoak eta garestiagoak saihestu daitezke».


Home Jarduera-eremuak IKT-en ezarpena\nSmartKalea proiektuaren beste jarduketa eremu bat da hainbat tresna teknologiko probatzearena, kaleko negozio eta saltokiek, proba horietan ikusitako emaitzen eta onuren arabera, tresna horiek eguneroko jardueretan erabil ditzaten. Ekimen honen helburua da merkataritzan berrikuntza sustatzea, IKTen zentzuzko erabilerari esker.\nProiektuarekin bat egin duten kaleek pertsonak zenbatzeko oso sistema interesgarria dute, batez ere inguruko saltokientzat, izan ere, analisiak, plangintzak eta baliabideen kudeaketa egiteko datu baliagarriak eskaintzen ditu eta horrek, era berean, saltokien funtzionamendua optimizatzen laguntzen du. Interes handieneko datuen artean aurkitzen dira kale bakoitzean barna ibiltzen diren pertsonen kopurua, pertsonen zirkulazio handiena duten ordu tarteak, tracking-a eta kalean barna egindako ibilbidea, etab. Horrez gain, kaleko saltokiek barnealdeko zenbaketa sentsore bat eskura dute (errotazioan) saltokian sartzen diren pertsonen kopurua neurtzeko eta, hartara, saltokira sartzen diren pertsonen ehunekoa kalkulatu ahal izateko, kaletik dabiltzan oinezko guztien kopuruarekin alderatuta. Modu horretan merkataritza jarduketak planteatzeko informazio baliagarria lortzen dute. Ezarpenak Alde Zaharrean eta Altzako hainbat tokitan burutu dira.


gazte literatura: ETA NI ZER?\nLiburu hau asko gustatu zait, oso polita da eta oso ondo adierazten du itxusia zarenean barrutik zer sentitzen den. Liburu hau 14 urtetik aurrera dituztenei eta batez ere momentu hortik pasatzen ari den jendeari eta amodiozko istorioak gustatzen zaienei gomendatzen diot. Liburua ez da luzea eta nahiko erraza da irakurtzeko.\nLiburua asko gustatu zait, gaur egun itxura fisikoarengatik arazoak edukitzen ditu jende askok Larraitzek bezalaxe. Usoa aldiz oso mutil zalea da gehiegi agian, beraiekin jolasten du eta Larraitzek aldiz ez. Larraitz Usoaren mutil lagunarekin enrroiatzen da eta orrek Usoari min handia ematen dio. Liburu hau irakurle guztiei gomendatuko nieke.\nMireia M. 3DBH 2011-2012\nLiburu hau oso interesgarria eta irakurtzeko erraza iruditu zait, gaur egun jende askiri pasatzen zaiolako besten itxurarekiko eta izaerarekiko inbidia izatea. Bukaeraldea ulertzea pixka bat kosta zaidan arren azken azkenetako ataletan dena azaltzen da. Beraz, liburu errak irakurtzea gustoko duen edonori gomendatuko nioke irakurtzea.\nIbai G. 3-A 2012-2013


Euskal zinemagileen hiru belaunaldi, gutxienez, ari dira lanean gaur egun. Horregatik, badirudi une egokia dela haiekin beren ibilbideaz hausnartzeko, eta generikoago eta esparru akademiko batetan, euskal zinemaz hausnartzeko hainbat ikuspuntuetatik begiratuta: historia, haren izaerari buruzko eztabaidak, industria, nortasun nazionala, euskara, generoari buruzko gaiak, mugaz gaindiko gaiak, azken urteetako Kimuak programaren garrantzia, abangoardiak eta abar. Beraz, euskal zinemari buruzko ikerketen inguruko egoera multidisziplinarra azalduko duen kongresua izango da, haren sorreratik gaur egunera arte eta bere protagonistetako batzuen arteko eztabaidekin eta elkarrizketekin. Izan ere, bost mahai-inguru aurreikusten ditugu: hiru, zuzendarien hiru belaunaldi ezberdinekin, industria zinematografikoaren ikuspegitik beste, bat, eta kritika zinematografikoaren ikuspegitik beste bat. Historialarien, zinemaren historialarien, kritikarien eta kultur eragileen hamabost hitzaldi inguru izango ditu kongresuak.\nZiklo berriak hasteko, opariak jasotzeko eta lagunen eta senideen arteko harremanak estutzeko jaiegunak dira Gabonak. Euskadiko Filmategiak eta Zineuskadik Euskal Herriko lau hiriburutan antolatuko duten egitaraua da Zinegabonak, eta jai hauen espirituarekin bat egin nahi du.\nEuro baten truke, ikusle gazteenek zinema pantaila handian ikusteaz gozatu ahal izango dute: opari ederra litzateke urte berria zinema-aretoak beteta hastea. Zinema gainera, modu kolektiboan gozatzen jarraitu behar dugun artea da: honek sorrarazten dizkigun emozioak askoz ere indartsuagoak dira lagunekin, senideekin edo baita ezezagunekin konpartitzen ditugunean.\nHonela gertatuko zaie Zarafa (Rémi Bezançon, Jean-Cristophe Lie, 2013), Kerity, ipuinen etxea (Dominique Monfery, 2012) eta Zipi & Zape eta kanikaren kluba (Oskar Santos, 2013) filmeekin etxeko txikienei; eta Aita zonbia naiz (Ricardo Ramón, Joan Espinach, 2011) eta Enderren jokoa (Gavin Hood, 2013) filmeek, gaztetxoek euren film propioak izatea ahalbidetuko dute.\nUrte eta zinema berri on Zinegabonak-ekin !


Heriotza iragarritako baten kronika - Wikipedia, entziklopedia askea.\n987-1138-01-6 ISBN 987-1138-01-6\nHeriotza iragarritako baten kronika (gaztelaniaz: Crónica de una muerte anunciada) Gabriel Garcia Marquez idazle kolonbiarrak idatziriko eleberria da. Lehenengoz 1981ean argitaratu zen, eta kazetari era batean, Santiago Nasarren heriotza kontatzen du Vicario anaien eskuetan.\nAipagarria liburu honetan kontatzen den istorioa benetan gertatu zen gertakizun batean oinarrituta dagoela. 1951. urteko idazlearen bizipena da aldaketa batzuekin eleberrigintzara egokitzeko asmoarekin.\n1982an Xalbador Garmendiak, Sendoa argitaletxeari esker, eleberria euskaratu zuen.\nKaribe kostako herri txiki eta isolatu batean, Bayardo San Román (aberatsa eta etorri berria) eta Ángela Vicario ezkonduko dira. Ezkondu eta gero, senar-emazteak, euren etxe berrira doaz eta, han, Ballardok bere emaztea birjina ez dela ikusiko du. Orduan Ángela Vicario bere gurasoen etxera bueltatzen du senarrak. Han amak gogor zigortuko du eta Ángelak Santiago Nasarri botatzen dio errua, herriko auzokide bat.\nVicario neba-arrebak -Pedro eta Pablo-, familiaren ohorea defendatu behar dute eta herritar gehienei Santiago Nasar akabatzeko erabakia hartu dutela esaten diete. Nasar, ez da enteratuko hil baino minutu batzuk lehenagora arte. Neba-arrebek Santiago hiltzen dute, behin eta berriro saiatu ondoren, euren etxe aurrean, jendearen aurrean. Ikusi zutenek, batzuk ezin izan zuten ezer egin, besteek ez zuten ezer egin. 27 urte zituelarik, Santiagoren lagun batek (narratzaileak), lekuko izan zen gertakarien berriketari ekin zion.\nUrte batzuk geroago, Ángela Vicariok egunero idazten zion Bayardori, lehenik era formalean, ostean maitemindu gazteen eskutitzak eta, azkenik gaixoarena egiten. Azkenean, Bayardo 17 urte geroago bueltatzen da gutun guztiak ireki barik.\nEleberri honen ezaugarri nabarietako bat pertsonaia kopurua da. Izan ere, herri txiki batean gertatzen denez kontakizuna herritar guztiek hartzen dute parte era zuzenean ala zeharka, edo aipatuak dira.\nIstorioaren atal batzuk argitzeko ezintasuna nobelaren alderdi nabarietako bat da, izan ere, kontakizunaren alde garrantzitsu bat ez da argitzen: nola da posible Santiago Nasar-en hilketa saihestu ez izatea are gehiago egoeraren publikotasuna kontuan izanda. Honek, egia ezagutzea zein zaila den (egoera batzuetan) azaleratzen du.\nPatua eta kasualitatearen arteko talka aurkezten zaigu. Inork sinistu ez zuen iragarritako hilketa eta sinistu zuten gutxi horiek saihestu ezin izan zutena.\nEgunerokotasunean gertatzen den biolentzia (hilketaz gain): matxismoa, ohore kodeak inposaturiko mendeku egarria etab.\nErlijioa eta sinesmenak: fetitxismoa, sineskeria/superstizio,mirariak, sineskortasuna eta sinplismoa batik bat.\nOrriaren azken aldaketa: 24 azaroa 2019, 20:27.


HDEkk 'Etel Txostena' jaso du, erakunde-maila ezberdinen eskumen propioei eta finantzaketari buruzko azterketa orokorra - Ogasun eta Ekonomia Saila - Eusko Jaurlaritza - Euskadi.eus\nHerri-dirubideen Euskal Kontseiluko kideek “Euskal Autonomia Erkidegoko erakunde-maila ezberdinen eskumen propioei eta finantzaketari buruzko azterketa orokorra” izeneko dokumentua -ETEL Txostena- jaso dute gaur goizean.\nAzterketa horrek ondorioztatu duenez, EAEko tokiko erakunde bakoitzaren finantza-ahalmena oso ezberdina bada ere indibidualki, denek elkartuta finantzazio egokia dute beren eskumenak garatu ahal izateko. Halaber, EAEko erakunde-maila ezberdinek beren eskumen propioei egokiro erantzuten dietela ondorioztatu du, gastuaren banaketa era egokian islatua dagoelarik orokorrean.\nEusko Jaurlaritzako, hiru foru aldundietako eta EUDELeko ordezkariz osaturiko lan-talde batek egin du azterketa. Izaera orokorreko azterketa honek eskumenak banatzeko sistema, erakunde-maila ezberdinen arteko interrelazioak eta erakunde-maila bakoitzaren finantzazio-sistema aztertzen ditu, bai eta gastu publikoaren egokitzapena/banaketa ere esleituriko eskumenen arabera.\nAzterketak hiru erakunde-mailetako gastuen eta diru-sarreren ikuspegi osoa eskaintzen du, 2015 ekitaldiko datuetan oinarritutako diagnostiko bat eginaz. Lorturiko ondorioak, halere, berdinak lirateke egun.\nTxostenak sei atalburu ditu: (1) Sarrera, (2) Indarreko arloko araudiari loturiko eskumenen zedarritzapena, (3) EAEko erakunde-finantzazioaren oinarrizko ezaugarriak, (4) Diru-sarrera bateratuen diagnostiko kuantitatiboa, (5) Gastu bateratuen diagnostiko kuantitatiboa, eta (6) Ondorioak.\nEuskal erakundeen finantzazio-sistemari dagokionez, txostenak dio banatuak izateko xedearekin Ekonomia Itunetik jaso dituen baliabideetako portzentaje ezberdin bat esleitzen diela Lurralde Historiko bakoitzak bere tokiko erakundeei. Egungo Ekarpenen Legeak gomendatzen duen gutxienekoa betetzen dute hiruek eta azterketak dio Euskadiko Toki Erakundeei buruzko Legeari jarraiki, etorkizuneko Ekarpenen Legeak gutxieneko portzentaje berdin bat ezarri beharko duela hiru lurralde historikoetarako.\nAzterketak HDEKk duen ardura jasotzen du ere: etorkizuneko lege horretan, irizpide homogeneoak ezarri beharko ditu baliabideak tokiko erakundeei banatzeari dagokionez, biztanleriari eta zerga-esfortzuari lehentasuna emanaz eta Lurralde Historiko bakoitzaren antolakuntza-berezitasuna aintzat hartuz.\nTxostenaren arabera, eta diru-sarreren inguruan, euskal arlo publikoaren diru-sarrera bateratu gehienek zergazko izaera dute eta Ekonomia Itunaren kudeaketatik datozen horiek iturri nagusiena osatzen dute hiru erakunde-mailentzat. Baina agerian geratu denez, Eusko Jaurlaritzak eta Foru Aldundiak mendekotasun handiagoa agertzen dute, tokiko erakundeek baino, banatu beharreko diru-sarrerekiko, erakunde-maila bakoitzean beste diru-sarrera guztiek (diru-sarrera propioak, diru-sarrera finalistak eta zorpetzearen ondoriozkoak) duten pisu erlatibo ezberdinarekin bat. Ondorioz, ziklo ekonomikoak Ekonomia Itunaren errendimenduetan sortu dituen bariazioek eragin ezberdina izan dute erakunde-maila bakoitzean.\nTxostenak ondorioztatu duenez, araubide bateratuko legedia aplikatuz gero dagokion maila horretatik gorago dauden baliabideak bermatu dizkiete Foru Aldundiek beren lurraldetako udalerriei. Alderaketa eginez gero, halere, EAEko arloko araudiak zein ETELek berak eskumen propio handiagoak esleitzen dizkiete, araubide bateratuko araudiak baino, Euskadiko Tokiko Erakundeei.\nHiru erakunde-mailek diru-sarrera propioak sortzeko duten gaitasun ezberdina aipatzen du ere dokumentuak. Tokiko erakundeek, udal zerga-ordenantzetan onarturiko batezbesteko zerga-moten eta tarifen harira, diru-sarrerak areagotzea ahalbidetzen duen zerga-ibilbide zabalago bat dute. Zentzu horretan, zerga izaerako diru-sarrerak aintzat hartzen baditugu, euskal udalerri guztietako biztanleko zerga-presioa araubide bateratua duten udalerrietako batezbesteko zerga-presioaren azpitik dago.\nIzaera finalista duten diru-sarreren inguruan eta euskal udalek beste bi erakunde-mailetatik jasotzen dituzten transferentziak eta diru-laguntzak aztertu eta gero, agerian geratu da gehienak Eusko Jaurlaritzaren edo Foru Aldundietako eskumen propioen gauzatzeari dagozkiola eta beren irauteak, horrenbestez, ez dakar inolako aldaketarik udal-finantzazioko errejimenarentzat.\nETEL Txostenak ondoko gomendioak egiten ditu, besteren artean:\nEusko Jaurlaritzak Gizarte Zerbitzuen Ezohiko Funtsara bideratzen duen zenbatekoa baliabideak banatzeko modeloan sartzea, koefiziente bertikala gutxitzeko eta, honela, baliabideak banatzeko eta ekarpenak zehazteko etorkizuneko metodologian zehaztua geratu dadin.\nGizarte-larrialdietarako laguntzak, udal-titulartasuneko musika-ikastegiak eta udal euskaltegiak finantzatzea xede duten transferentziak, ETEL Txostenean aurrikusitako araubide berezia mantentzea.\nHalaber, hiru erakunde-mailek zorpetzera jotzen dutela egiaztatu da, nahiz eta nabariagoa den Eusko Jaurlaritzaren eta Foru Aldundien kasuan. Erakunde-maila bakoitzak metatu duen zor biziaren bilakaera oso ezberdina izan da: 2007-2015 epean, hirukoiztu egin da Eusko Jaurlaritzaren kasuan eta bikoiztu Foru Aldundien kasuan. Tokiko erakundeen zor bizia, ordea, mantendu egin da, aurrekontu-egonkortasuna bermatzeko araudiak aurreikusi duen zorpetzearen mugatzea betez. Muga horien arabera, esan genezake 2 urteko epean Eusko Jaurlaritzak ez duela zorpetzera jotzeko aukerarik izango gastuak finantzatzeko; zorraren epemugak ordaintzeko erabili ahal izango du soilik.\nGastuei dagokienez, erakunde-maila bakoitzak gastu-egitura ezberdin bat dauka. Gastu arruntak erakunde-maila guztietan gailentzen dira eta finantza-gastuek pisu erlatibo ezberdina dute. Azterketak ikusi ahal izan duenez, Euskal erakunde publiko guztien diru-sarrerek, zorpetzetik datozen horiek kenduta, zorraren amortizazioa eta bere interesak barne hartzen ez duten gastuen % 99,2a estaltzen dute. Horrek, % 2,9ko defizit globala suposatu zuen 2015 ekitaldian. Zeinua, ordea, ezberdina izan zen erakunde-mailen arabera: Eusko Jaurlaritzak eta Foru Aldundiek defizita izan bazuten ere, Tokiko Erakundeek superabita izan zuten guztien artean.\nGastu-politiken sailkapenari dagokionez, Eusko Jaurlaritzaren kasuan Osasuneko eta Hezkuntzako politikek gastuaren erdia hartu dute; Foru Aldundietan, gizarte zerbitzuek eta gizarte sustapenak herena baino gehiago suposatu dute; eta Udaletxetan, gastu gehiena komunitate-ongizatera, izaera orokorreko zerbitzuetara, gizarte zerbitzu eta gizarte sustapenera, etxebizitza eta hirigintzara, hiritarren segurtasuna eta mugikortasunera, kultura eta kirolera bideratzen da. Horrela, erakunde-maila bakoitzak programa-taldeka exekutatu duen gastuak Euskal Herriko Autonomia Estatutuak, LHLek, ETELek eta arlokako araudiak ezarri duten eskumenen banaketari hein handi batean erantzuten diola ondoriozta dezakegu.\nTxostena jaso ostean, HDEKk Ekarpenen Metodologia berria osatu beharko duten ondorioak eta gomendioak balioetsi beharko ditu eta Ekarpenen Lege berriaren lehen zirriborroa idazten hasiko da. Xedea da aipatu zirriborroa 2018ko amaierarako amaitzea.\nVitoria-Gasteiz, 2018ko ekainaren 21a


Iker Iñigo: 'Emozinoak biztu nahi deutsaguz entzuten gaituenari' - bizkaie.biz\nIker Iñigo: 'Emozinoak biztu nahi deutsaguz entzuten gaituenari'\nAinhoa Lores\t2018-02-19 08:00 Barriketan\nSkasti taldeko abeslaria\nIndie, erritmo baltzak, funkia, rocka, rock alternatiboa era gardenean erakusten ditue Skasti taldeko kideek euren laugarren lanean. Ye izena daroan disko honetako hamahiru abestietan injustizia txikietan erreparau dabe: hartu-emon toxikoak edota teknologia barrietatik aldentzeko beharrak dira gaietako batzuk.\nSkasti orain dala hamahiru urte sortu eban Zarauzko musikari talde batek, sasoi haretan taldekideak oso gazteak ziran eta lehen eta orain entzuten daben musikea sano desbardina dala autortuta, sorkuntzan eragina izan dauela dinoe. Taldeak hilaren 22an, eguenean, aukeztuko dau lan barria Bilboko Kafe Antzokian.\n1.- Hamahiru urte dira taldea sortu zenduenetik. Barrutik ikusita, zelako garapena izan dau?\nHamahiru urtean, etenbako garapena izan da. Kideei jagokonean, esaterako, taldea sortu ebenetako batzuek proiektua laga dabe dagoeneko, eta beste batzuk batu jakoz. Gaur egun taldea osotuten dogun musikariak be aldatu egin gara taldean gagozanetik, jakina; hortaz, bakotxak taldeari egiten deutsagun ekarpena osoagoa dala esango geunke. Halandabe, denpora horretan, norbanakoetatik haragoko zeozer sortu dala uste dot, izaera propioa dauena, taldekideen nortasunen batuketea baino gehiago dan zeozer, eta nortasun kolektibo hori da orain be garatzen dabilena.\n2.- Hasiera baten ska doinuak ziran zeuen musikearen oinarria, baina horreek aspaldi laga zenduezan alde batera, Maskarak diskoan jada beste aire edo freskotasun bat atzemon eitekeen. Ye-gaz be beste erritmo batzuk izan dira nagusi: rock alternatiboa, pop-a indie-a entzun daitekez. Zelan jazo da aldaketa hori?\nModu naturalean, asko pentsau barik. Aurreretxirik barik jokatzea izan da, segurutik, aldaketa hain nabariaren erantzule.\n3.- Zaleek zelan hartu eben estilo aldaketa hori?\nEgia esateko, danetik izan dogu; aldaketea ulertu ez ebanik izan genduan, edo, areago, penaz hartu ebanik, aurretik landu izan genduan musika-estiloaren zaleak ziralako, baina baita bide barria txalotu eta hauspotu ebanik be. Finean, geure buruagaz koherenteak izaten jarraitzeko hartu beharreko arriskua izan zan eta konplexu barik hartu genduan. Holan egin izan ez bagendu, akaso ez ginakez gaur alkarrizketa hau erantzuten ibiliko.\n4.- Skasti izena be aldatzea pentsetan ibili zinien, baina azkenean eustea erabagi zenduen. Zergaitik?\nEgia da taldearen izena diskordantzian dagoala gaur egun egiten dogunagaz, eta, bai, izena aldatzekotan egon ginan garai baten, ze bagenkian izen hori entzun edo irakurteak gugandik musika estilo oso zehatz bat espero izatera eroan eikeala publikoa. Halandabe, eztabaida askoren ostean, geure izenagaz segidutea erabagi genduan; bat, izan ginenaz harro gagozalako; bi, hasiera baten ahulgune emoten ebana indargune bilakatzen saiatzeagaz gozau egiten dogulako; eta hiru, guk egin dogun moduan, publikoa aurreretxi barik jokatzera konbidatzeko modurik onena dalako.\n5.- Doinuagaz batera gaiak be ez dira hasiera baten jorratzen zenduezanak, orain barrura begiratzen dozuela dinozue, hur dozuezan gaietan jarten dozue arretea. Zer eragin nahi dozue jenteagan?\nAskotan, urrunegi toketan jakuzan gaiez berba egiteak ikuspegia galtzera eroateko arriskua egon lei. Uste dogu askoz modu sakonagoan eta zintzoagoan eragin geinkela hurrago dituan edo bere egin leikezan gaien ganean berba egin ezkero. Emozinoak piztu nahi deutsaguz entzuten gaituenari.\n6.- Ye izena jarri deutsazue diskoari. Nondik dator?\nBaieztapen oihua da, zeozelan esateko; motibazinoa iradokitzen deuskuna. Oso erabilia gure artean eta gure inguruan. Gordina. Erraz gogoratzekoa. Itsaskorra. Internazionala.\n7.- Hogeita bat abesti sortu zenduezan disko barrirako, baina azkenean hamahiru aukeratu dozuez...\nHolan da, bai. Inoz erabili bako metodoa zan eta bagenkian beste hainbat taldek holan egiten dabela, eta probetako gogoa genduan. Abesti onak sortzeko eta diskoan onenetan onenak sartzeko aukerea izateko egin genduan holan. Proiektu asko alde baten geratu dira eta, kontrara, baztertuta genduan bakarren bat berreskuratu egin dogu; Bi kantua, esaterako. Barritzailea izan da gure barruan eta uste dogu asmau dogula.\n8.- Noz hasi zinien kanta honeek sortzen eta honeei formea emoten?\nAurreko diskoaren prozesuagaz amaitu genduan une berean. Eta ia esango neuke aurreko diskoa atontzen gengozala gutako asko hasi ginala dagoeneko gerora Ye izango zan lan barria zehazten. Esan nahi doguna da oso gatxa egiten jakula zehaztea noz hasi ginan azkeneko diskoko kantuak sortzen. Egia da estudioan sartzeko eguna hurreratzen joian ahala azeleradorea zapaldu behar izan genduala, baina gero abesti bilakatu diran zirriborroak baebizan denporatxu bat geure buruetan.\n9.- Gasteizko Kubik aretoan aurkeztu zenduen Ye diskoa. Zelako harrerea izan eban eta zelan islatu da diskoa zuzeneko horretan?\nNire ustez, jenteagan eragina izan eban. Aurreko biran askotan jazo jakuna da, ezagutzen ez ginduzan publikoa harrituta geratu zan kontzertuetan; emonaldia gustukoa eban edo ez erabagiten eban bitartean, zur eta lur geratzen zan. Zuzeneko basatiaren bila genbilzan eta orain be horretan gabilz lanean.\n10.- Zelan dozue agendea hurrengo hilabeteetarako?\nZezeilaren 22an, Bilboko Kafe Antzokian izango gara eta martiaren 3an, barriz, Orioko Etxeluze Gaztetxean. Kontratazino-fasean gagoz hortik aurrerako kontzertuak finkatzeko.\n1. Iker Iñigo | Ikusi handiago | Argazki originala\n2. Argazkia: Laida aranburu | Ikusi handiago | Argazki originala\n3. Argazkia: Laida aranburu | Ikusi handiago | Argazki originala\n4. Argazkia: Laida aranburu | Ikusi handiago | Argazki originala\nErritmo zorrotzagoak dakarz Skasti taldeak bere laugarren lanean


HEMENDIK NABIL BERRIZ ERE | TXIRIBITAK BEGIRATZEN\nHEMENDIK NABIL BERRIZ ERE\nKaixo bloga jarraitzen duzuen guztioi,\nJakingo duzuenez, nire bizitza apur bat konplikatua izan da azken urteotan. Oraindik ez dago guztiz “normalduta” baina bagoaz aurrerantz apurka- apurka. Horren inguruan, eskertu nahi ditut jasotako animozko mezu guztiak.\nBestalde… aurten ere hor nabil ez dakidala blogera aurten ere igotzeko moduko zeozer sortuko dudan edo ez. Aurten instituto batean nabil lanean eta sortzen ari naizen edo moldatuko ditudan materialek ez dute zer ikusirik hasiera batean blog honetarako planteatu nuenarekin. Baina beste urte batez bloga alde batera uztea ere ez dut nahi.\nOrduan ez dakit, DBHrako zonaldetxo bat sortzea prestatzen dudana igotzeko… ala ez. Suposatzen dut azkenean zabalduko dudala, agian norbaiti ondo etorriko zaio ta! Lenguaje eta euskera arloak landuko ditut DBH1. eta 2.mailako ikasle batzuekin. Gainera Mirenek lehen hezkuntzan jarraitzen du ta seguru batzuetan zeozer igoko duela! Animo Miren!! :-p\nGabon eta milesker irakurtzeagatik!\nBEHIN BETIKO- Kantaren bideoa piktoekin\nComments on: "HEMENDIK NABIL BERRIZ ERE" (2)\nGarbiñe Candina Acebes said:\n7:10 am Iraila 20, 2016\nZuekin negar egin dut, eta orain Animoak ere bidali nahi dizut.\nEgin gorputzak eskatzen dizunak, Aurrera!\n7:52 am Iraila 22, 2016


Animalien pozoiekin jarraituz « uhandreak\n« Heterotermiaz Birikarik gabeko igela »\nAnimalien pozoiekin jarraituz\nEboluzioan zehar hainbat animalia taldek mota desberdinetako estrategiak edo moduak garatu dituzte, bai elikagaiak izango dituztela bermatzeko zein euren etsaietatik babesteko. Estrategia horien artean daude animalien ekoizten dituzten toxinak. Pozoiak erabiltzen dituzten animaliak talde askotakoak dira: ekinodermoak, zelenteratuak, anelidoak, moluskuak, artropodoak, arrainak, narrastiak, anfibioak… eta horietako zenbaitek oso egitura eta mekanismo sofistikatuak erabiltzen dituzte pozoia txertatzeko.\nSinapsietan gertatzen den neurotransmisorearen askapenean eragiten duten toxinak eta toxina horien ekintzen ondorioak ikusi ditugu aurreko sarrera batean. Baina badago beste toxina talde bat neurotransmisorearen askatze-prozesuan eraginik ez duena, baizik eta bere ondorengo eragina zapuzten jokatzen duena.\nNeurotoxina horien artean dugu, esaterako, α-bungarotoxina. krait sugegorri arraiadunaren pozoia osatzen duten peptidoetariko bat da toxina hori. α-bungarotoxina modu itzulezinean lotzen da azetilkolinaren hartzaile batera (hartzaile nikotinikoetara) eta horren ondorioz azetilkolinak ezin ditu kanalak irekiarazi. Sugegorriak, koska egiterakoan eta pozoia txertatzerakoan, harrapakinak paralizatu egiten ditu eragin horri esker. Eta eragin berbera dute kobra sugearen α-neurotoxina eta itsas sugegorriaren erabutoxina peptidoak.\nHarrigarria gerta badakiguke ere, oso antzekoa da Hegoamerikako zenbait indiok erabiltzen duten prozedura. Amazoniako zenbait tributan kurarea erabiltzen dute euren gezien puntak blaitzeko, eta kurareak lehen aurkezturiko toxinen eragin berbera du. Egia da kurarea ez dela animalia-jatorrikoa, Chondrodendron tomentosum-en landare-jatorriko toxinen nahastea baita, baina gauzak ez dira gehiegi aldatzen horregatik: animalia bat dugu (gizakia) landare jatorriko pozoi bat (kurarea) erabiltzen, bere harrapakina errazago ehizatzeko. Azken batean, Amazoniako indioek naturak eskainitako produktu bat baliatzen dute animalia pozoitsuek bezala jokatu ahal izateko.\nKontu honi dagokionez, itsasoko ornogabeak ez dira salbuespen bat. Hor dugu, esaterako, itsasoko barraskilo konikoen pozoia, konotoxinaz osatuta dagoena. Hainbeste peptidoren nahastea da konotoxina (batzuk kanalak blokeatzen dituztenak) baina euren artean aurki daitezke baita azetilkolinaren hartzaileak blokeatzen dituztenak. Sinapsi neuromuskularraren kasuan uzkurketa inhibitzen da blokeatze horren ondorioz. Hau da, harrapakinaren nerbio-sistemak muskuluei mugitzeko agindua eman arren, hauek ezin dute erantzun, agindua atariraino besterik ez baita iristen. Baldintza horietan harrapakinaren ihes egiteko aukerak oso urriak dira, eta barraskiloak orduan erraz asko irentsi dezake bere ehizakia.\nClostridium generoko bakterioek ekoitzitako toxinak aurkeztu genituenean ikusi genuen toxina botulinikoak medikuntzan eta estetikan izan duen erabilera. Hemen aipaturiko pozoi batzuk ere zenbait gaixotasun eta kalteei aurre egiteko erbiltzen ari dira edo aztertzen ari da haien erabilera: kurarea, esaterako, erlajatzaile muskular modura erabilia izan dena, eta itsas jatorriko konotoxinak ere aztertzen hasiak dira eta dagoeneko farmakoren bat atera da merkatura min muskularrak arintzeko, morfina bera baino askoz ere eraginkorragoa baita eta opiazeoa ez denez zaletasunik (adikziorik) ez eragitea baitu bere alde. Pozoiak ere, beraz, neurri egokian eta ongi erabilita, onuragarri!\nBarraskilo konikoen ehizatzeko era ikus daiteke bideo honetan: http://www.youtube.com/watch?v=LcBKH7s4SVQ\nekaina 25th, 2009 | Atala: Koordinazio eta kontrola 2 iruzkin honentzako: Animalien pozoiekin jarraituz\nuhandreak » Intsektizidak edo animaliatxikizidak?\nabuztua 3rd, 2009 at 10:20\n[...] etengabeak hiperestimulazio arazoak eta paralisia sortzen ditu. Antzeko eragin bat aztertu genuen “Animalien pozoiekin jarraituz” izeneko ekarpenean. Kasu hartan alargun beltza izeneko armiarmak ekoitzitako pozoiak [...]\nKonotoxinaren eraginaz « uhandreak\nurtarrila 10th, 2012 at 18:05\n[...] honetan aritu ginen konotoxinaz, eta beste bideo baten esteka jarri genuen. [...]


Amesten | Jarduera inklusiboak komunitatean\n2014. urteaz geroztik, Amestenek Surf Jardunaldi Inklusiboa antolatzen du udaro, La Salbaje surf eskolarekin eta Gorka Yarritu surf eskolarekin elkarlanean. Ekintza inklusibo hori aitzindaria da, eta urtero aniztasun funtzionala duten eta ez duten ehundik gora pertsonek parte hartzen dute.\nDantza inklusiboko tailerrak eskaintzen ditugu Amestenen, dantza eta gorputz-adierazpenaren bidez, gizarteratzeko espazioak eraikitzeko eta harremanak sendotzeko. Dantza inklusiboaren ikastaroa dantzako profesionalek gidatutako prozesua da, gure beharrak, nahiak, gorputzak eta adimenak entzuten ikasteko.\nAmestenek laguntzak eskaintzen ditu familiartean Kayak jarduera puntualetarako. Esperientzia honek familian jarduera bat egiteko aukera ematen du, ingurune seguru eta inklusibo batean denbora-tarte ludiko batez gozatuz. Jarduera hau Plentzia Piraguismo Taldearekin elkarlanean antolatu dugu.\nKonfiantza eta erlaxazio giro batean proposatzen dira estimulazio sentsorialeko tailer hauek. Espazio honetan pertsonek elkar ezagutu, errespetatu eta une atseginak partekatzen dituzte. Tailer hauek Ausartirekin elkarlanean egiten ditugu.\nUPV/EHUko kiroldegiarekin batera, maratoi solidario bat egin genuen, spinning, zumba eta combat klaseekin, besteak beste. Gure proiektua ezagutarazteko, sentsibilizatzeko eta komunitate inklusiboagoak eraikitzen jarraitzeko jardunaldia izan zen.\nAniztasun funtzionala duten pertsonak espazio komunitario desberdinetan sartzeaz eta parte hartzeaz sentsibilizatzeko, oztopoak apurtzeko eta estereotipoak ezabatzeko helburuarekin sortu zen. Pertsona batzuri obra artistiko baten bidez haientzat inklusioa zer zen adierazteko eskatu genien, ondoren sorkuntza guztiak kristalezko poteetan sartzeko.


Kidetutako enpresak mutuaren gobernuan duen eginkizuna | Fraternidad-Muprespa\nKidetutako enpresak mutuaren gobernuan duen eginkizuna\nFraternidad-Muprespa, Gizarte Segurantzaren 275. Mutua Kolaboratzailea, enpresarien elkarte pribatua da, irabazi-asmorik gabekoa, eta Gizarte Segurantzaren kudeaketan laguntzea du xede.\nKidetutako enpresek parte hartzen dute haren jarduketan, beren gobernu-organoen bitartez. Gobernu-organo gorena Batzar Nagusia da, eta kidetutako enpresaburu guztiek osatzen dute.\nBATZAR NAGUSIAN PARTE HARTZEA\nFraternidad-Mupresparen ohiko Batzar Nagusia urtean behin biltzen da, aurrekontuen aurreproiektua eta urteko kontuak onesteko, baita Mutuaren jarduketan garrantzitsuak diren gaiei buruzko erabakiak hartzeko ere. Horretarako, Batzar Nagusiaren akordioak bertaratutakoen edo ordezkatutako mutualisten botoen gehiengo soilez onesten dira.\nMutuaren jarduketa kidetutako enpresetara hurbiltzeko eta gobernu-organo gorenean parte hartzea sustatzeko xedez, bertaratze-zedulak jarri ditugu zuen esku. Haien bitartez, Batzar Nagusira joan izana egiaztatu ahal izango da, bai eta botoa eskuordetu eta hura erabiltzeko argibideak eman ere.\nPARTE-HARTZEA GARRANTZITSUA DA\nMutualistek, gardentasunean eta informazio-jarioan oinarrituta, Fraternidad-Mupresparen kudeaketan ahalik eta parte-hartze handiena izan dezaten da gure nahia.\nBertaratze-zedula elektronikoa betetzea\nZedula elektronikoaren lehenengo atalean (goiko zatia, beti bete beharrekoa) bi hutsune daude:\nHonako Jaun/Andere honen alde: Kidetutako Enpresaren (pertsona fisikoa edo juridikoa bada ere) ordezkariaren (hau da, pertsona fisikoaren) izenarekin bete beharko da.\nKidetutako enpresa pertsona fisikoa bada: pertsona horren edo ahaldunaren izen-abizenak.\nKidetutako enpresa pertsona juridikoa bada: ahaldunaren izen-abizenak.\nNAN: Aurreko atalean adierazitako ordezkariaren (hau da, pertsona fisikoaren) NAN zenbakiarekin bete behar da, edo haren pasaportearen edo egoitza-txartelaren zenbakiarekin, atzerritarra balitz.\nKidetutako enpresa honena: Kidetutako enpresaren izenarekin bete behar da (pertsona fisikoa edo juridikoa).\nZedula elektronikoaren beheko atala Batzar Nagusira pertsonalki joan ezin izatekotan edo nahi ez izatekotan betetzeko da. Kasu horretan, betebehar sozialak betetzen dituen beste edozein bazkiderengan eskuordetu ahal izango da botoa.\nKasu hauetan, honela bete behar izango dira hutsuneak:\nKidetutako enpresaria: botoa eskuordetzan jaso duen Kidetutako enpresaren izenarekin bete behar da.\nBazkidetze-dokumentuaren zenbakia: Enpresaren bazkidetze-dokumentuaren zenbakiarekin bete behar da.\nHonako Jaun/Andere honek ordezkatuta: Kidetutako enpresaren ordezkariaren izenarekin bete behar da.\nHorrez gain, ixa bat (X) ipini beharko da hautatutako botoaren aukeran.\nSinatzailea azaldu beharko da aurrealdean, kidetutako enpresaburuaren izenean, ordezkari bezala.\nZedula elektronikoa entregatzea edo bidaltzea\nFraternidad-Mupresparen Bulego Digitalaren bidez entregatu daiteke zedula, baita posta elektronikoz ere, honako helbide honetan: Clic aquí para mostrar email\nAurrez aurre ere entregatu daiteke (originala nahiz inprimatua) Fraternidad-Mupresparen edozein arreta-gunetan, non ale garbia eska baitaiteke.\nZedula Bulego Digitalaren bidez bidali nahi baduzu, sartu sisteman eta egin klik “Batzar Nagusirako zedula” jartzen duen zuzeneko sarbidean. Formatu elektronikoan bidali nahi baduzu, zedula deskargatu, bete, inprimatu, sinatu eta zigilatu ahal izango duzu; ondoren, hura eskaneatu edo haren argazki bat atera beharko duzu, irudia argia izan dadin eta informazioa erraz irakur dadin.\nGarrantzitsua da zedula behar bezala beteta bidaltzea 2019ko uztailaren 13a baino lehen.\nBidali zedula elektronikoa\n2018ko Batzar Nagusia\nFraternidad-Muprespa Mutuako ohiko Batzar Orokorra 2020ko irailaren 24an, osteguna, 12:30etan, ospatuko da lehenengo deialdian Madrilgo Merkataritza-Ganberan, Santoñako Jauregian, Huertas 13, Madril.\nBadaezpada beharrezkoa balitz, Batzarraren bigarren deialdi bat aurreikusi da: egun berean izango litzateke, 13:00etan, toki berean.\nHonako hau izango da gai-zerrenda:\nLEHENENGOA.- Kudeaketa soziala aztertzea.\nBIGARRENA.- Zuzendaritza Batzordearen proposamenari jarraikiz, 2019ko ekitaldiari dagozkion Kontuak eta urteko Memoria onestea, Gizarte Segurantzaren Kontu Hartzailetza Nagusiaren ikuskaritza-txostenarekin batera.\nHIRUGARRENA.- 2021. urterako Aurrekontuen aurreproiektua onestea eta, hala badagokio, Zuzendaritza Batzordearengan eskuordetzea aurreproiektua onesteko eskumenak.\nLAUGARRENA.- Zuzendaritza Batzordeak Fraternidad-Muprespak 2019ko ekitaldian zehar aldi baterako inbertsioak gauzatzeko Jokabide-kodearen betetzeari buruzko urteko txostena onestea.\nBOSGARRENA.- Zuzendaritza Batzordeko kideak izendatu eta kentzea.\nSEIGARRENA.- Eskaerak eta galderak.\nZAZPIGARRENA.- Batzar Nagusiaren akta onestea.\nEtortzeko zedula Bulego Digitalaren bidez aurkeztea


KMK 2016n parte hartzeko deia egin die Foru Aldundiak gipuzkoarrei . diariovasco.com\nKMK 2016n parte hartzeko deia egin die Foru Aldundiak gipuzkoarrei\nMarkel Olanok harrera egin die antolatzailei.\nUrriaren 2an Bergaran izango den festaren antolatzaileei harrera egin die Markel Olanok diputatu nagusiak\n15 septiembre 201612:30\nOlanok, berriz, babes eta atxikimendu osoa adierazi dizkio euskararen eta ikastolen aldeko ekimenari, eta bat egin du jaialdiak duen helburu sozialarekin. Aurten, aniztasunari pisu berezia eman diote antolatzaileek. Azken urtean zehar eta jaian bertan, erronkatzat hartu dute ikastolako 712 ikasleengan eta haien familiengan dauden «adimen, adin, pentsaera, sentimendu, joera, jatorri, hizkuntza, gaitasun desberdin horiek guztiak batzea eta elkarrekin lanean jartzea kilometroen, euskararen eta ikastolen mesedetan». Aurreko kilometroetarako jarritako helburuei ere jarraipena emango diete: jasangarritasuna eta parekidetasuna, esaterako.\nDiputatu Nagusiak dei egin die gipuzkoarrei KMK 2016 jaialdian zein jaialdiari lotuta antolatzen ari diren ekimenetan parte hartzeko, eta euskararen eta aniztasunaren alde «egunero» dihardutenen lana goraipatu du. «Egun handia eta polita izango da, eta gipuzkoar eta euskaldun guztiak animatu nahiko nituzke euren ekarpena egitera», amaitu du.


Uzta berria nolakoa ote? - Goierriko Hitza : Goierriko Hitza\nUzta berria nolakoa ote?\nGoierriko jatetxeek eta sagardotegiek ateak itxita dituzte koronabirusaren krisiak eraginda. Ostalaritza eta turismoa «oso kaltetua» izango dela diote. Krisiaren inguruan mintzatu dira sektorean jarduten direnak.\nMaite Retolaza (Oiharte), Lontxo Ormazabal (Korta) eta Margari Arruti (Apain eta Topa).\nOstalaritza eta turismoa zuzenki kolpatu ditu koronabirusaren krisiak. Astebete baino gehiago da, jatetxeek eta sagardotegiek itxi zutela. Momentuz, datorren apirilaren 11ra arte luzatuko da egoera hori. Osasun krisi bati lotua egoteak, aurrikuspenak zailtzen ditu. Izan ere, osasun krisiari zuzenki lotuta baitago hainbat jarduera ekonomikoren geldialdia.\nApirilaren amaiera arte luzatu ohi da sagardotegietako txotx denboraldia. Aurten, gauzak ez dira ohi bezala izango. Gobernuak alarma egoera iragarri aurretik ixteko erabakia hartu zuten sagardotegiek. Martxoaren 13tik itxita dago Zeraingo Oiharte sagardotegia. Maite Retolaza arduradunak «denboraldia galdutzat» eman du. «Martxoa izan ohi da guretzat hilabete indartsuenetakoa, San Jose zubia, eta gainera sagardo denboraldi bete-betea delako». Garai hontan, «astebururo-astebururo, gogotik egin ohi dugu lan, baina aurtengoa guztiz desberdina izaten ari da».\nSagardotegiaz gain, jatetxe eta nekazalturismo zerbitzuak ere eskaintzen ditu Oihartek. Baina horiek ere itxita daude. «Erreserbak egiteko telefonoa jo eta jo beharko luke, baina erreserbak bertan behera uzteko ari dira deitzen bezeroak».\nZerbitzu horiez gain, botilako sagardoaren salmenta egiten dute, baina «non salduko dugu, guztia itxita badago?».\nUdaberria garai ona\nEgoera berezi honetan, kezka agertu du baita ere Gabiriako Korta jatetxeko Lontxo Ormazabalek. Neguko baxualdiaren ondoren, udaberriarekin, «lanerako hilabete onak hasi ohi» direla esan du: «Eguraldi hobea, Aste Santua eta jaunartzeak, baina guztia gelditu da. Lanean noiz eta nola hasiko garen da, kezka nagusia».\nIzan ere, momentuz alarma egoera datorren apirilaren 11ra arte luzatu dute. Normaltasunera bueltatzen hasteko muga hori izan, edo gehiago luzatu, buelta hori nolakoa izango den kezkatzen du batez ere: «Gertatzen ari denak egoera berri baten aurrean jarriko gaitu, lehena eta geroa guztiz desberdinak izango dira», hala uste du behintzat. Dena den «honetatik ere aterako garela» nabarmendu du, nahiz eta garbi duen, koronabirusak eragindako krisialdiak «ostalaritza eta turismoa bereziki ikututa utziko» dituen.\nBegirada atzera bota eta gogoratu du «duela 15 egun inguru, gai honekin bromak egiten genituen, orain begira nola gauden. Ordezkari politikoek ez dakit baina herritarrek behintzat irudikatu ezin genezakeen argazki baten aurrean gaude».\nOstalaritzaren mundua, lanbide hain lotua izanik, positibotik begiratuta, lanerako ez beste gauza batzuetarako denbora du orain Kortako jatetxeko arduradunak: «Baserrian bizi naiz eta alde hortatik ederki nago, bertako lanak egiten, eta familiarentzat ere denbora gehiago dut».\nMargari Arruti, Urretxuko Apain jatetxeko eta Ezkioko Topa tabernako arduraduna da. Alarma egoera aktibatu aurreko astean Apain jatetxean «ohi baino askoz ere bazkari gutxiago eman» zituztela kontatu du; badirudi bazetorrenaren abisua zela. Orain, «egoera asimilatzen eta etorriko dena aurrikustea zaila izanda ere, mentalizatzen» ari da.\nLangileez egoeraz kezka\nKontratatuta dituen langileen egoerarekin kezkatuta, aldi baterako erregulazioa ezarri du. Kontuan izanik Apain jatetxea itxita dagoen bitartean, diru sarrerarik ez duela izango baina fakturak ordaintzen jarraitu beharko duela. Horregatik, «langileek nolabaiteko diru sarrera izatea ziurtatu» nahi izan du. Arruti bera autonomo izanda, «gu nork babesten gaitu?» galdetzen du.\nEgoera «beltz» ikusten du, batez ere, «hau guztia noiz arte luzatuko den asmatzea oso zaila delako eta ondoren, jendea kartera astintzeko prest ez dela egongo ez» uste duelako.\nTopa ostatuari dagokionez «denda txiki bat dugu eta lanean ari gara, behar-beharrezko produktuak saltzeko».


Gogoratu eskiaren denboraldia Gazte-txartelarentzako deskontu berriekin datorrela | ABARAXKA OIARTZUNGO UDAL LUDOTEKA\nGogoratu eskiaren denboraldia Gazte-txartelarentzako deskontu berriekin datorrela\nNegu honetan, Gazte-txartelarekin, dirutxo mordoa aurreztu dezakezu herri ezberdinetako eski-estazioetan: Aragoi, Catalunya, Andorra, Austria, Italia, Suitza, Polonia\nElurra gustuko baduzu eta Estatuko edo Europako edozein eski-estaziotara joateko asmoa baduzu, ez ahaztu Gazte-txartela Euro<26ren titularra izateagatik dagozkizun deskontuak zeintzuk diren kontsultatzea.\nEta guzti hau Hercules-i esker; berari esker zureÂ Gazte Txartelaren Europako Elkarteko (EYCA) kide diren herrialde guztietan ezagutu eta onartuko dizutelako.\nValle de AstÃºn eski-estazioa\nEstazio hauei buruzko informazioa, bai eta neguko kirolekin loturik Aragoin dauden beste deskontu batzuei buruzkoa (eski, snow ikastaroakâ€¦ eski, taula, material alokairua… mendiko ostatuak, estazio inguruetako jatetxeakâ€¦) Aragoiko web orrian daukazu.\n%15erainoko deskontuak eguneko forfait-ean, forfait konbinatuetan, materialaren alokairuetanâ€¦ hurrengo eski-estazioetan:\nBoÃ TaÃ¼ll Resort eski estazioa\nNÃ²rdic de Sant Joan de l’Erm eski estazioa\nMuntanya La Molina eski estazioa\nBosc VirÃ²sa Vallferrera eski estazioa\nNÃ²rdic Aransa eski estazioa\nPort AinÃ© eski estazioa\nVallter 2000 eski estazioa\nAlta Muntanya TavascÃ¡n-Pleta del Prat eski estazioa\nVallnord eski estazioa (Andorra)\nLles, NÃ²rdic i Muntanya eski estazioa\nMuntanya Vall de NÃºria eski estazioa\nMasella eski estazioa\nNÃ²rdic Tuixent La Vansa eski estazioa\nPort del Comte eski estazioa\nNÃ²rdic i Muntanya eski estazioa\nEstazio hauei buruzko informazioa, bai eta neguko kirolekin loturik Catalunyan dauden beste deskontu batzuei buruzkoa (eski, snow ikastaroak… eski, taula, material alokairua… mendiko ostatuak, estazio inguruetako jatetxeakâ€¦) Turisme Juvenil de Catalunya web orrian.\nValle del Roncal Eski Eskola (948 89 32 66): %15eko deskontua tarifetan, erresistentziazko eskian ikastaroak eta klase partikularrak.\nOrdino-ArcalÃs eski-estazioa: %10eko deskontua eguneko forfait-ean.\nPal-Arinsal VallNord: %10eko deskontua eguneko forfait-ean.\nEstazio hauei buruzko informazioa, bai eta neguko kirolekin loturik Andorran dauden beste deskontu batzuei buruzkoa (eski, snow ikastaroakâ€¦ eski, taula, material alokairuaâ€¦ mendiko ostatuak, estazio inguruetako jatetxeakâ€¦) Carnetjove-ren web orrian.\nEskiatzera urrutirago joateko asmoa baduzu, Austria, Txekiar Errepublika, Italia, Eslovaquia, Eslovenia, Suitza, Polonia… Europako herri guzti hauek eskaintzen dituzte abantailak -aren titularrentzat beraien eski-estazioetan.\nAbantaila guzti hauek Euro26 web orrian kontsulta ditzakezu, “Winter discounts” atalean.\nGozatu elurra eta aprobetxatu -ak eskaintzen dizun guztia!\nPrevious Flickr (II): Kontu bat irekitzen\nNext Haurtzaro Saskibaloi taldea berriro garaile


2019ko irailaren 11tik 2020ko irailaren 10era bitartean kirol prestakuntza gainditu duten kirol teknikarientzat bekak\nForu dekretu honetan araututako beken onuradun izan daitezke, baldin eta onu-radun ez izateko maiatzaren 31ko 5/2005 Foru Arauaren 12. artikuluan jasotako egoere-tako batean ere ez badaude, honako baldintza hauek betetzen dituztenak:\na) Etenik gabe 2019ko urtarrilaren 1etik Bizkaiko Lurralde Historikoan erroldaturik egotea.\nb) Erregimen bereziko kirol ikasketetako prestakuntza zein aldi baterako erregimeneko prestakuntza-jarduerak gainditzea 2019ko irailaren 11tik 2020ko irailaren 10era, egun biak barne.\nForu-dekretu honen xedea da kirol ikasketetarako sarbide-probaren eta matrikularen gastuak partez finantzatzea, erregimen bereziko ikasketen zein aldi baterako ikasketen kasuan, baina, betiere, ikasketok 2019ko irailaren 11tik 2020ko irailaren 10era gainditu badira, egun biak barne.\nErregimen bereziko prestakuntzak dira urriaren 24ko 1363/2007 Errege Dekretuaren bidez araututakoak: Erdi-mailako graduaren hasierako zikloaren ziurtagiria, kirol teknika-riaren titulua, goi-mailako kirol teknikariaren titulua.\nErrekalde zumarkalea, 30, 1. solairua\n2019-09-30eko Bizkaiko Aldizkari Ofiziala.


Twitchen lehiakide berria: Youtube Gaming (gamerauntsia.eus) • ZUZEU\nGoogle-ek mota guztietako hamaika zerbitzu eskaintzen dizkigu dagoeneko, baina horrekin nahikoa ez, eta zerbitzu berriak eskaini nahian dabil etengabe. Enpresa amerikarrak, bideojoko streaming plataforma bat nahi zuen, baina zertarako sortu, dagoeneko izugarrizko arrakasta duen Twitch plataforma bazegoen? Google-ek behin baino gehiagotan erakutsi digu ez duela diruzorroa ateratzeko beldurrik, baina oraingoan Amazon online dendak plan guztiak zapuztu zizkion: Azken momentuan, Google akordiotan zebilela, 735 milloi ordaindu eta Twitch muturren aurrean kendu zion.\nMountain View-ko enpresak ez zuen etsi bideojoko streaming plataforma bat lortzeko bidean, eta horrela, duela hilabete inguru bere plataforma propioa aurkeztu zuen, Youtube Gaming. Plataforma hau guztiz independentea izango da Youtuberekiko, eta bideojokoekin lotutako bideo eta streaming-ak bakarrik bilduko ditu. Honek, bilaketak asko erraztuko dizkigu, esate baterako bilatzailean “Call” hitza idatziz gero, “Call of Dutty” bideojokoarekin lotutako emaitzak erakutsiko dizkigu, eta ez ingelesezko “deia” renak.\nNagusitasuna lortzeko lehia\nYoutube Gaming-ek gogor egin beharko du lan bideojoko streaming-en jaun eta jabe izan nahi badu. Egia da, dagoeneko youtubeko kanala dutenetzat, erosoagoa izango dela dena leku berdinean izatea, baina hala ere, ez da batere erraza izango Twitchek azkenaldian hartu duen indarrari, eta honen erabiltzaile komunitateari (milioika) aurre egitea.\nUda amaierarako martxan\nUda amaierarako dago aurreikusita, baina, filtrazio bati esker, Android mugikorretarako aplikazioa probatu dezakegu hemendik deskargatuta. Itxura polita du, eta nik uste lehenago edo berandugo, gamer guztion poltsikoetan egongo den aplikazioa izango dela. Web orrialdea ere martxan da, baina oraingoz mustutzeaz abisatuko digun email zerrendan izena emateko aukera bakarrik dago.\n+ Game Erauntsiaren bestelakoak ZUZEUn\nFalangista zaharrak "gure artean daude"


Abian dago Solas Jolas programaren edizio desberdin bat\nHiriko bidegorri sarea handituz doa\nKalean Bai programak, hirian euskararen erabilera areagotzea helburu izanik, zabaltzen jarraitzen du\nErakusketa: "Emozioak paperean. San Pedro eta San Martzial (1906-2020)"\nUztailak 19 arte - Amaia KZ\nBehin betiko zerrenda, matrikula\nIrunekl soinuaren mapa aurkeztu du\nIrungo Udalak, Hirigintza ordezkaritzaren ekimenez, udalerriko Soinuaren Mapa aurkeztu du.\n"Inguruneko zarataren arazoa Europako zuzentarauen bitartez araututa dago baliabide normalizatu batzuen bidez, esaterako: lehenik eta behin zonifikazio akustikoaren bitartez, bigarren, soinuaren mapak eginez eta, azkenik, ekintza plan baten bitartez, eta udalek tramitatu eta onartu egin behar dituzte" adierazten zuen Hirigintzako ordezkariak, Xabier Iridoyk.\nZonifikazio akustikoa deitzen zaio zonak mugatzeari, lurzorua zertarako erabiltzen den kontuan hartuta, horrela, horietako bakoitzean, kutsadura onargarriaren muga jarriz. Irunen kasuan, zonifikazioa duela gutxi onartutako Plangintza Nagusiaren planeamenduan sartuta dago.\nSoinuaren mapei dagokienez, legeria autonomikoa kontuan hartuz, bide, trenbide, aireportu eta industrien azpiegiturek sortutako kutsadura akustikoa jaso behar dute. Ingurune-zarata deitzen dena. Soinuaren mapa osatuta, jakin liteke zein zonaldetan gainditzen diren mugako balioak, zeinetan betetzen diren eta zein zonatan dauden balioak askoz beherago.\nEta azkenik, derrigorrezkoa da ekintza plan bat osatzea aurreko bi faseetan lortutako emaitzen arabera bete ez diren kasuetan neurriak proposatzeko. Horretarako mugatu egiten dira kalitate-helburuak betetzen ez dituzten zonaldeak, zonalde lasaiak, e.a. Helburuak betetzen ez dituzten zonaldeak mugatu eta babesteko zonaldetzat deklaratu behar dira eta aldi berean ekintza plan espezifiko bat eduki behar dute.\nSoinuaren mapa, beraz, baliabide normalizatu bat da baina bizilagunengan eragina duten zarata-foku guztiak ez ditu jasotzen, adibidez, hiriko zerbitzuak (garbiketa, lorezaintza, zaborrak) edo kanpoan jende pilaketek sortutakoak, gaueko aisialdian sortzen direnak edo eskoletako patioetan, kiroletako kantxetan edo karga eta deskarga lanetan sortutakoak.\nHasierako diagnostikoa idazten amaituta, Irungo Udalak soinuaren maparen agiria aurkeztu du oraindik osatzeko dagoen prozesu handi baten parte bezala, herritarrentzat kezka-iturri diren beste foku batzuk aztertuko dira eta. "Aipatu foku horiek ekintza-plan zabalago batean kudeatuko dira, mapa errealitatearen ispilu izatea nahi delako" gaineratzen zuen Iridoyk.\nAurkeztutako dokumentua aipatutako lanen artean lehena da, alegia, inguruneko soinuaren mapa, 213 dekretuak bere 10. artikuluan exijitzen duen bezala, eta udalerri osoa hartzen du, alegia, trantsizioko zonaldeak ere sartzen ditu.\nLan hori txosten batek eta 15 planok osatzen dute, foku desberdinak eta ordutegiaren arabera aldi desberdinetan gertatzen direnak, ondorengo taularen arabera:\nMapa zenbakia foku eta aldi bakoitzean.\nDokumentuan deskribatzen da mapa nola gauzatuko den, eta foku desberdinetarako 213/2012 dekretuan ezarritako metodoa jarraitu dela aipatuz, beraz, harekin bat dator. Gainera, afektatutako populazioaren bi adierazle aipatzen dira, alegia, Europako Ingurumen Agentziak normalizatutakoa eta 4 metro altuerako fatxadetan zarataren eraginpean dagoen populazioarena jasotzen duena, eta bestea fatxaden arabera neurtutako zaratari buruzkoa da baina eraikineko solairu guztiak kontuan hartuta, beraz, errealitatea hobeto jasotzen du.\nAipatu Soinuaren Mapa horretatik atera diren konklusio nagusiak ondorengoak dira:\nKaleetako trafikoa da eraikinetan eragin gehiena duen fokua. Eta egoera hauetatik hurbilen dauden eraikinak udalerria zeharkatzen dute.\nErrepideetako zaratari dagokionez, kasu honetan AP-8 errepidearen eragina dutenak, bereziki, Txenperenea, Erribera, Arbes edo Blaiakoak dira, eta GI-636 errepidearen eraginpean daudenak Jaizubia, Bidasoa kalea, Ramon Iribarren eta Juan Thalamas Labandibar.\nTrenbidearen trafikoari dagokionez, eragin gehien jasaten duten etxebizitzak bai ADIF eta bai ETS lineen ibilbidean kokatzen diren haiek dira hirigunean.\nAldirik okerrena gauekoa da, afektatutako populazioa handiagoa delako, 55 db. erreferentzia-mailatik gora. 4 metrotara afektatutako populazioaren adierazlearen arabera %16koa da eta altueran afektatutako populazioaren adierazlearen arabera %12ra jaisten da.\nTxostenak aipatzen du, gainera, Udalak aurretik eginak dituen ekintzak zarataren aurka borrokatzeko.\nIrunek bere kokapen geografikoagatik jasaten ditu ondorio batzuk, izan ere aireportua ondoan dauka, trenbide eta autobide garrantzitsuak, nazioarte mailako konexioekin, baina azkenean ateratzen den konklusioa da zarataren eraginpean dagoen biztanle kopurua nahiko txikia dela.


AUZIAREN AITZINEKO AUZIA\nBadakigu akusatuek frantsesa badakitela, eta frantsesa da Errepublikaren mintzaira bakarra.\nZer zaigu guri, hartaz gainera, zenbaitek bitxikeriaz bigarren mailako mintzaira perreka bat erabili nahi badute?\nBalia dezatela, nahi badute, beren arteko egitekokerietan, baina ez betozkigu Jainkoak daki nongo mintzamoldea marmarikatuz beharrien tutatzera!\nFrantses estatuan frantsesak du lehentasuna.\nEta hala izan behar du.\nAkusatuak haurrean frantses eskoletan ibili dira, eta mintzaira hori arras berena dute.\nEz da arrazoinik beraz euskara erabilia izan dadin auzitegi honetan, eta gorteko presidentak itzultzailerik izenda dezan.\nUste genuen holako solasen garaia joana zela, hola pentsatzen zutenak bederen ixilduak zirela; irri egingarri edo basa bezain jakingabeak ager beldurrez, berentzat gordetzen zituztela gisa horretako ateraldiak.\nEz. Hor ditugu beti.\nEta burgoiki mintzo.\nHalaber erakutsi zuen ez zuela kanorerik espainol hiritartasuna zuten akusatuek Frantziako auzitegietan euskaraz mintzatzeko eskubidea bazutelatik, frantses hiritartasuna zutenei ukatzea, ...\nAlferrikakoak izan dira horiek oro, ordean.\nGortea erretiratu da, eta oren laurden baten buruan berritz jin bere erabakiaren emaiteko: arras abokat jeneralaren erranen araberakoa.\nAkusatuek frantsesa zakitenaz geroz, ez zen itzultzailerik izendatu beharrik: euskarak ez zuen lekurik han.\nGogoan har bedi ez dela deliberamendu hori, ezinbertzean, edo estakuru zerbaitengatik, edo jakin gabean, uste gabetarik bezala, hartua izan.\nEz. Aldeko guziak mintzatu ahal izan ez badira ere, bat bederen hara hartako preseski joanik ez baitzuten hitzaren hartzera utzi orduan, halere iritzi mota guziak entzun dituzte, kontrakoenak, baina aldekoenak ere.\nAlde guzietarik ezin onetsizko erabakia, solas ahalge egingarriak entzun ondoan hartua: euskararentzat, euskaldunentzat, egiazko laido eta afruntua.\nEnetzat segurik, lehen egunean berean, horren ondotik, auzia hasi gabe bururatua bezala zen.


«2010 2011 2013 »\n© cc-by-sa HPS ¦ 2011-12-26 ¦ 09:10 ¦ herri-administrazioak\nEusko Jaurlaritzako abenduaren 20ko Gobernu Batzordearen oniritzia jaso ondoren, abenduaren 30ean argitaratuko da Euskal Herriko Agintaritzaren Aldizkarian 2012ko IKT deialdia arautzen duen Agindua (2011ko abenduaren 21eko Agindua, Kulturako sailburuarena, 2012an Informazioaren eta Komunikazioaren Teknologietan euskara sustatu, garatu edota normalizatzeko diru-laguntzak emateko araubidea ezarri eta deialdia egiteko dena).\n© cc-by-sa Joseba ¦ 2011-12-25 ¦ 11:20 ¦ hizkuntza-eskubideak\nBengoa sailburuak dio euskararekin azkarregi jokatu dela Osakidetzan. Gaur Bilboko bi anbulategi ezberdinetan gertatua horren adierazgarri bada, euskara bera gaixo dago Osakidetzan eta, hori ikusten ez badu, Bengoa bera ere hor nonbait.\n© cc-by-sa IMH ¦ 2011-12-24 ¦ 10:50 ¦ enpresa\nEnpresen hizkuntza kudeaketari buruzko 30+10 Mintegia izena duen jardunaldia azaroaren 17an burutu zen Elgoibarko Makina-Erremintaren Institutuan. Jardunaldi hori IMHk berak antolatzen du, Ahize-AEK hizkuntza aholkularitzaren laguntzarekin. Aurtengoa seigarrena izan da Hona hemen mintegiko bideoa eta balorazioa. **(bideoak ikusteko hemen...)**\nEusko Jaurlaritzak dirulaguntza zuzena kendu dio UEUri\n© cc-by-sa Udako Euskal Unibertsitatea ¦ 2011-12-23 ¦ 11:10 ¦ hezkuntza\nUEUk (Udako Euskal Unibertsitatea) diru-laguntza nominala izan du Eusko Jaurlaritzan 1998. urteaz geroztik. Joan zen astean konfirmatu dio Jaurlaritzak UEUri diru-laguntza hori bertan behera geratuko dela, UEUren egitura eta hainbat proiektu egoera larrian utziz. Gaur goizean agerraldia egin du UEUk Bilbon egoera salatzeko. Bertan izan dira UEUko zuzendari izandako Lore Erriondo, Xabier Isasi, Mikel Aizpuru, Kepa Altonaga eta Martin Orbe.\nGuztia irakurri ¦ 4 erantzun\n© cc-by-sa Sustatu ¦ 2011-12-23 ¦ 10:06 ¦ sexua\nGabonak datozela eta, haur gehienak urduri dabiltza, jostailu eta opari ederrenen zerrenda egin eta Olentzerori eskutitza idazten. Zer jostailu erosi? Zer mezu helarazten digute jostailuen iragarkiek? Jostailuen iragarkien mezua sexista ote? Izenburuan galdera bota dugun arren, ez dirudi Haizea Odria azpeitiarrak Youtuben jarritako bideoak zalantza handiegirik uzten duenik. Ala bai?\nAitor Sarasuaren bertsoak Debagoieneko Toberaren aitzakian\n© cc-by-sa Iñaki Urruzola ¦ 2011-12-23 ¦ 08:50 ¦ antzerkia\nAitor Sarasua bertsolariak Debagoineko lehen Tobera mustra honetarako bertso ezin ederragoak idatzi ditu; mamitsuak, biziak, gogoetara gonbidatzen gaituztenak, ezinbestean.\nZiztadak edo euskalgintzaren pintxazoa?\n© cc-by-sa Patxi Gaztelumendi ¦ 2011-12-22 ¦ 13:11 ¦ kultura\nEredu ekonomiko berri bat euskalgintzarako: EZtaBAIdarako apunteak. Ziztada eske ari zaizkigu hemendik eta handik. Hiru egoeraren berri izan dugu oso denbora gutxian.\n...eta honek guztiak, gogoeta egitera narama. Hala beharrez. Patxi Gaztelumendiren gogoeta hau bere blogean argitaratu da, eta hona ekarri dugu bere Copyleft lizentziari esker.\nZeitgeist: 2011. urtearen laburpena Googleren arabera\n© cc-by-sa Sustatu ¦ 2011-12-22 ¦ 09:54 ¦ internet\nUrte amaieran urtero azaltzen diren zerrenden artean, Googlek ere berea egin du. Urtean zehar Google bilatzailean izan diren bilaketak aztertu ondoren, 2011ko gertaera, pertsonaia eta albiste nagusien zerrenda kaleratu du, urteroko Zeitgeist zerrendan.\nModako izenak Gipuzkoan XVI. mendean\n© cc-by-sa Aleikez ¦ 2011-12-22 ¦ 08:15 ¦ historia\nAsko aldatu dira Euskal Herriko ohiturak azken urteetan gure umeei izena jartzeko garaian. Orain 40 urte oso ohikoak ziren izen batzuk erabat ezkutatu zaizkigu eta beste batzuk nagusitu. Orain dela 500 urteko izenak ere nahiko tradizionalak ziren, nahiz uste baino hurbilago zeuden oraingo gustuetatik.\nGure desio zinbetetako tzoenekin\n© cc-by-sa Sustatu ¦ 2011-12-21 ¦ 10:26 ¦ masai-ikastaroa\nHara zer opa digun Gurutze Goriak:\nGure desio zinbetetako tzoenekin, datozen egun hauek ongizatez urte oparo baten hasiera izan daitezen.\nErref.: Gure desio zinbetetako tzoenekin (twitter.com)\nEta euroa lehertuko balitz zer?\n© cc-by-sa Gaindegia ¦ 2011-12-21 ¦ 08:04 ¦ ekonomia\nGaldera erraza; erantzunak baditu bere zailtasunak. Ekonomia fikzioa dakar Joseba Barandiaran ekonomialariak bere analisian. Oharra: Analisia GAINDEGIAk urtero kaleratzen duen Gaindegia Txosteneko edukien parte da aztergai diren beste gai batzurekin batera.\nGabonetan ere, bertakoa eta garaikoa\n© cc-by-sa Kutxa Ekogunea ¦ 2011-12-20 ¦ 15:32 ¦ gastronomia\nSukalde ibiltari batek Gipuzkoako zenbait herri bisitatuko ditu doako sukaldaritza ikastaroak eskainiz eta Gabonetako menuetan tokiko eta garaiko produktuen erabilpena bultzatzeko.\n© cc-by-sa Librezale taldea ¦ 2011-12-20 ¦ 09:34 ¦ internet\nInternet&Euskadi elkarteak antolatzen dituen Buber Sarietako bat eman digutela jakin dugu. Azken deialdian Buber Sarietako bat Librezale taldeari esleitu zaio. Librezale taldeak sariari uko egiteko arrazoiak argitara eman nahi izan ditu. Internet&Euskadi elkarteak antolatzen dituen Buber Sarietako bat eman digutela jakin dugu.\n© cc-by-sa Sustatu ¦ 2011-12-20 ¦ 08:43 ¦ historia\nJoan den astean aurkeztu zen Iruñean Gogoeten kabian - Donde habita el recuerdo. Clemente Bernad argazkilari nafarraren azkenengo lana da. Gerra zibileko errepresioa eta hobi komunen azaleratzea mintzagai dituen liburua eta dokumentala.\nZe herri kaxko da hau?\n© cc-by-sa GureGipuzkoa.net lantaldea ¦ 2011-12-19 ¦ 15:36 ¦ argazkia\nGureGipuzkoa.net atariko Indalecio Ojanguren bildumako argazki baten inguruan erabiltzaile batek oharra bidali digu: Zeberio dela aipatzen da bainan ez omen da horrela ta berak ere ez omen daki zein herri den.\nGureGipuzkoa.net | Iglesia. © CC BY-SA: Ojanguren, Indalecio\n© cc-by-sa Goio Arana ¦ 2011-12-19 ¦ 09:42 ¦ zinema\nMilaka bisitari lortu ditu Dei Gaztelumendi marrazkilariaren bideoak. Time-lapse edo irudi bizkortuen teknika erabilita, oiartzuarrak laburbildu du 11 minutuko bideo batean, 30 ordutik gorako lana duen marrazketa prozesua. Marrazkia kaleratu da Xabiroi aldizkariaren azken zenbakiaren azalean. "Pizti eta pertsonai diseinatzaile" euskaldunak esan digu 3D animazio nazioarteko proiektuetan murgilduta dabilela egun.\nGuztia irakurri ¦ 5 erantzun\nNazioen Munduak antolatu zuen mosaikoaren bideo editatua\n© cc-by-sa Nazioen Mundua- Erabakitzeko Eskubidearen Aldeko Goierriko Herri Ekimena- ¦ 2011-12-18 ¦ 08:26 ¦ aldarrikapenak\nGipuzkoako Goierriko Nazioen Mundua ekimenak bideo bat egin du uztailaren 2an Larraitzen egin zuten mosaikoarekin.\nRe: Euskara gaixo dago Osakidetzan Mikel\nRe: Kanpaina Travel Clubi informazioa euskaraz eskatzeko Busturiatarrak\nRe: Euskara gaixo dago Osakidetzan Alex\nRe: Eusko Jaurlaritzak dirulaguntza zuzena kendu dio UEUri bordaberria\nRe: Kanpaina Travel Clubi informazioa euskaraz eskatzeko Josu\nRe: Eusko Jaurlaritzak dirulaguntza zuzena kendu dio UEUri Irala\nRe: Eusko Jaurlaritzak dirulaguntza zuzena kendu dio UEUri sosola\nRe: Eusko Jaurlaritzak dirulaguntza zuzena kendu dio UEUri Sustatu


Bidaia aldizkaria HistoriaS errepide mitikoetako Artxiboak ditu - Historia duzu aldizkari bidaia\nAlicia Sornosa (Testua eta argazkiak)\nDe Hokkaido Kyoto: zoriontasun horizontala\nJaponia gustatzen zait, orain arte dena baina, bai, nire zentzumenak aktibatzen dituen hain gertu\nAurreanBlogs VaPCarreteras míticas\nOct 16 2014\t Mongolia: Gobi basamortua berdea\nNo more kontserbak janaria eta ger bat hurbiltzen I, mongola tipikoa etxe, Errondara, mihise eta iragazkia isolatua estalita (ile ardiak). Bi neska Within, anaia eta ama zaharragoa. Nire eskua hartu nuen ahoan to kontatu jan nahi dut\nduela 26 2014\t Euriarengandik salbatu nauena\nBy: Alicia Sornosa\nMotozikletaren bidez Etiopian zehar egindako bidaia imajinatu nuenaren kontrakoa zen. Basamortuan aurkitu beharrean, errefuxiatuen esparruak, gosea eta pobrezia handiarekin sabela duten haurrek, Mendi garaiko eta berdeko herrialde batean topatu nintzen.\nJul 02 2014\t Indiako kafe bat\nLurrean etzanda nuen motoa eta ni jarraitzen nuen karabana luzea geldiarazten ikusi nuen. Autoak, inurriak bezala, Ni saihesten hasi ziren eta kamioien geldiarazteko aprobetxatu nuen ahalik eta azkarren ihes egiteko. Barre egin nuen, Hor zegoen, indar barik nire moto astuna altxatzeko eta inork ez dit lagundu ...\nSea 05 2014\t Black Estherren istorioa\nIt, San Antonioko emakume txiletarra, prostituta, nahiko nahikoa esan arte, dotorea eta dibertigarria, bertako emakumeen inbidia da, "bizi ona" ala txarra den ala ez. Gizon bat, Roberto, bere mahaiak arte maiteminduta egon zen elkarrekikatu gabe.\nbat 29 2014\t Lehendakaria eta Graf Spee almirantearen kanpaia\nTarija, Boliviako hego-mendebaldean dagoen eskualde bat, "Boliviako Andaluzia" deiturikoa, lore lurra, Mahastiak, palmondoak, sahatsak eta Guadalquivir izeneko ibai erraldoiarekin, Ez nau harritzen utzi, utzi nuenean ere.


Gerrilla balutxeak bere gain hartu du Karatxiko Burtsari erasoa | Mundua | Naiz\nGerrilla balutxeak bere gain hartu du Karatxiko Burtsari erasoa\nTalde armatu batek Karatxi hiriko Burtsari eraso egin dio, Pakistan hegoaldean. Zazpi pertsonaren heriotzarekin amaitu den oldarra bere gain hartu du Balutxeen Askapenerako Fronteak, Balutxistango herrialdearen independentziaren alde borrokatzen duen erakunde armatuak.\nPolizia ikertze lanetan gorpu baten ondoan. (Asif HASSAN-AFP)\nGutxienez zazpi pertsona hil dira, tartean lau erasotzaile eta polizia bat, talde armatu batek tiroka eta granadak jaurtiaz Karatxiko Burtsan egin duen erasoan.\nBalutxeen Askapenerako Fronteak erasoa aldarrikatu du Twitterren. Pakistanen hegomendebaldean kokatzen den Balutxistango herrialdearen askatasunaren alde eta Islamabaden aldetik herri balutxeak pairatzen duen errepresioaren eta diskriminazioaren aurka borrokatzen du erakunde armatuak.\nBalutxistango herria zatituta eta hiru estaturen menpe dago: Iran, Afganistan en Pakistan.\n«Gure brigada batek erasoa egin du Karatxiko Burtsan. Gure askatzaileak eraikuntza barruan daude eta egoera kontrolpean dute», zioen mezuak, erasoa amaitu gabe zegoenean.\n«Talde terrorista bat Burtsan sartzen saiatu da. Liskarrean lau erasotzaile eta gutxienez polizia bat hil dira», azaldu du hiriko Poliziaren bozeramaile batek, Rizwan Patel-ek. Handik gutxira beste bi segurtasun guardia hildakoen artean daudela onartu du iturri berak.\nPatelek erasotzaileek ezin izan dutela eraikinean sartu ziurtatu du baina ez du argitu nola ahal izan duten iritsi segurtasun neurri handiak dituen inguru hartara, bankuak eta bulegoak hartzen dituen eremura hain zuzen. Murad Alik, Karatxi hiriburua duen Sindh probintziako gobernuburuak, «herrialdeko ekonomiaren eta segurtasunaren aurkako erasoa» gaitzetsi du.\nEz da gaurkoa, ordea, Karatxiko hiri erraldoian (20 milioi biztanletik gora) eta bide batez Pakistaneko hiriburu ekonomikoan Balutxeen Askapenerako Fronteak egiten duen lehen erasoa.\n2018an Txinak hirian duen Kontsulatuari eraso egin zion zazpi hildakorekin amaitu zen ekintzan.\nBalutxeek jomugan dute Txina, Pekin herrialdearen ondasun guztiak bereganatzen ari delako Islamabadekin hitzartu dituen akordioei esker.\nPakistan Pekingo protektoratu bilakatu da azken urteetan. Txinak duen Zetako Bide berriaren proiektuan guztiz estrategikoa da Balutxistan eta Gwadarreko portu-hiria, Indiako Ozeanoaren ertzean, txinatarren eskuetan dago.


Sentitu babesa eta askatasuna K6 galtza bielastiko eta transpiragarriekin. Emakumeentzako galtza hauek Regular Fit moldea dute, eta Storm Fleece ehun txarrantxatuarekin daude eginda. Gainera, haizearen eta uraren kontrako erresistentzia handia dute (euriaren proba gainditzen du: AATCC 35; airearekiko iragazkortasuna: 10,4 ASTM D737). Ternua etxeak jasangarritasuna (BLUESIGN approved) eta uraren kontrako erresistentzia bermatzen ditu, PFCrik gabeko tratamenduari esker. Mugimendu-askatasun handiagoa izateko, belaunalde artikulatuak ditu, Armortex ehuna barrenetan eta barne-azpantar desmuntagarriak.\nEmakumeentzako galtza teknikoak, Storm fleece ehun txarrantxatu eta bielastikoz eginak. Regular fit. Haizearen kontrako erresistentzia handia. Ura oso ondo jasaten du. Euriaren proba gainditzen du (AATCC 35). Oso transpiragarria. Airearekiko iragazkortasuna: 10,4 (ASTM D737). PFCrik gabeko uraren kontrako tratamendua. Oso erosoak, beroak eta transpiragarriak. Belaunalde artikulatuak, mugimendu-askatasun handiagoa izateko. Belkro bidez egokitu daitekeen gerrialdea. Kremailerak aurrealdean, aireztatzeko. Bi patrika kremaileradun alboetan. Kremailera azpiko aldean, bota zabalagoekin ere erabili ahal izateko. Barrena Armortex ehunez sendotua. Barne-azpantar desmuntagarria. Bluesign Approved ehuna.


Uztailaren 3an bukatuko da Eako Txipiroi BTT eta mendi trail lasterketetan izena emateko epea - Busturialdeko Hitza : Busturialdeko Hitza\nUztailaren 3an bukatuko da Eako Txipiroi BTT eta mendi trail lasterketetan izena emateko epea\nProba bizikletaz egin nahi dutenek hiru ibilbide izango dituzte aukeran: 17 km, 32 km eta 42 km. Korrikalariek, aldiz, 21 km egin beharko dituzte eta Bizkaiko Mendi Lasterketa Ligarako zein Urdaibai Koparako puntuagarria izango da.\nUztailaren 6an egingo dituzte aurtengo Eako Txipiroi BTT eta trail probak, eta bertan parte hartu nahi dutenek uztailaren 3ra arte izango dute Internet bidez izena emateko aukera. Begi Handi Txirrindulari Elkarteak antolatu ditu, eta kostaldea ezagutzeko aukera eskaintzen duela adierazi dute.\nBizikleta martxan parte hartu nahi dutenek 15 euro ordaindu beharko dituzte herrikrosa.eus atarian sartuz, eta kamiseta bat jasoko dute oparitan. Tokirik izanez gero, egunean bertan ere eman dezakete interesatuek izena, 20 euro ordainduz. Gehienez, 150 partaidek eman ahalko dute izena.\nMendi lasterketari dagokionez, Urdaibai Koparen webgunean izango dute korrikalariek izena emateko aukera. Federatutako kirolariek 12 euro ordaindu beharko dituzte, eta federatu gabe daudenek, 15 euro. Egunean bertan proban parte hartzera animatzen diren federatuek ere 15 euro ordaindu beharko dituzte, eta federatu gabekoek 18 euro. 100 korrikalaritan jarri dute antolatzaileek aurtengo muga eta 18 urte baino gehiago izan behar dute.\nIbilbideak. BTTan parte hartu nahi dutenek hiru ibilbide izango dituzte aukeran, iaz bezala. Laburrenak 17 kilometro eta 700 metroko desnibel positiboa dauzka. Tartekoak, aldiz, 32 kilometro izango ditu, eta 1.300 metrotako desnibela. Ibilbide luzeenak, aldiz, hamar kilometro gehiago (42km) eta 1.850 metrotako desnibela. 09:15ean hasiko dute martxa, eta ez da lehiakorra izango. Txirrindularien denborekin sailkapen bat osatuko dute, ibilbideak egiteko behar izan duten denbora ezagutzeko baino ez bada ere. Hala ere, ez dute saririk banatuko. Izena emandako parte hartzaile guztien artean opariak banatuko dituzte.\nMendi lasterketan lehiatzea erabakitzen dutenek, bestalde, 21 kilometroko eta 1.000 metrotako desnibel positiboa duen ibilbideari egin beharko diote aurre, 10:45ean hasita. Lehen hiru gizon eta emakumezkoak sarituko dituzte trailean, garaikurrak azken korrikalaria helmugaratu ostean jasoko dituzte.\nLasterketa puntuagarria. Eako Txipiroi proba Bizkaiko Mendi Lasterketa Ligarako eta Urdaibai Koparako puntuagarria izango da. Otsailaren 17an ekin zioten Bizkaiko Ligari eta Eako Txipiroi Mendi Lasterketa denboraldiko zortzigarren proba da. Urdaibai Kopa, bestalde, martxotik urrira lehiatzen dute korrikalariek eta lau probek osatzen dute aurten: Ibarruriko, Gernika-Lumoko, Eako Txipiroiko, Arteagako lasterketek.


Europako aterpetxe ereduari begira ere jarriak gara, gure ostatu zerbitzua maitasunez zainduz; horrela, zerbitzu honi Grand Hostel/ostatu izaera eman nahi izan diogu.\nKomun propiodun logela kolektiboak, gehienez 6 pertsonentzat.\nKomun propiodun logela familiarrak, gehienez 5 pertsona logelako.\nKomun propiodun gela pribatuak.\nGure Grand Hostelak osotara 300 metro karratu ditu eta 4 solairutan banandua dago, hauetara iristeko igogailu panoramiko eta modernoaren laguntza dagoelarik. Eraikin guztiak doako wifia eskaintzen du, loft itxurako erabilera anitzeko egongela, umeentzako txokoa eta gure pantaila digitalarekin gozatzeko aukera.\nHorrez gain, jantoki pribatuak eta relax gunea (takillak, dutxa, lurrinezko bainu turkoa, kontraste dutxa, saku termikoa…) eskaintzen ditugu.\nGure bezeroek modu bikainean baloratzen gaituzte (Booking 9.4 y Tripadvisor “Bikain”), hurrengo zerbitzuak azpimarratuz: bezeroei egokitutako gosari eta otordu energetikoak, hartu eman familiar bikaina, logelen eta instalakuntzen garbiketa eta konforta.\nEgin zure erreserba gure web gunearen bitartez Erreserba\nKoikili Aterpetxea, Ongizatea eta turismo jasangarria\nKoikili Aterpetxeak naturan eta turismo jasangarrian sinesten duenez, energia sortzeko ongizate sistema berritzailea ezarri du, biomasan oinarritua. Zuhaitz mozketa jasangarrian oinarrituz, egurrari esker, gure bezeroen ongizaterako beharrezkoa den ur beroa lortzen dugu, ur eta berokuntza sistema egokia ahalbideratuz.


Posta bulegoaren hestearekin kolpe berria jasoko du Hendaiak | Lapurdi | KAZETA\nPosta bulegoaren hestearekin kolpe berria jasoko du Hendaiak\nEstatu frantses osoan ez ezik, Ipar Euskal Herrian ere hainbat posta bulego hesten ari dira. Joan den hilabetean Pausun gertatu bezala, heldu den urte hastapenean Hendaiako hondartza inguruetan kokatua den bulegoarekin gauza bera eginen du La Poste-k.\nKazeta|06/11/2018 07:15|0 commment Updated at:\nBulegoen hesteak azken urteetan La Poste Estatu frantsesean gauzatzen ari den plan oso baten baitan kokatzen dira.\nKotte Ecenarro Hendaiako auzapezak gutun bidez jakin zuen hondartza inguruetan kokatua den posta bulegoa heldu den urtearen hastapenean hetsiko dutela. Gutunean posta bulegoko zuzendari nagusiak auzapezari hitzordu bat proposatu dio eta hau “behin kaltea egina izan denean” heldu dela deitoratu du Ecenarrok.\nLa Poste-n zuzendaritzak bulegoaren hestea zerbitzuaren erabilera apaldu delako justifikatu du. Hendaiako auzapezak ez du berdin ikusten. “Hondartzako bulegoak Hendaian urte osoan bizi den jendeari baitezpadako zerbitzua ematen dio. Hestearekin hutsune bat sentituko dugu”, erantsi du. CGT sindikatuak, bere aldetik, zerbitzu hori herritarrentzat beharrezkoa dela adierazi eta hiru ordutan 200 izenpetura bildu zituen antolaturiko petizioan.\nBulegoen ordez saltegiak\nBehin bulegoa hesten dutelarik, posta zerbitzua auzo mailako supermerkatu ttipi batek eskainiko du. La Poste-n zuzendaritzaren arabera, ordezkapen honekin erabiltzaileek ordutegi zabalagoa izanen dute. Alta, hori horrela izateak ez ditu banketxearen zerbitzuak bermatuko eta aholkuak ere ainitzez apalagoak izanen dira.\nHendaiako bulegoaren hestea azken urteetan La Poste Estatu frantsesean gauzatzen ari den plan oso baten baitan kokatzen da. Landa eremuekin hasi eta hesteak bizkortu izan dituzte hiriguneetara jauzi egin aitzin. Ordezkapen bat gertatzen ari da, posta zerbitzua saltegi ttipien esku geratzen ari baita. Pausuko kasuan, joan den irailetik postaren ardura bertako prentsa saltegiak hartu du beregain, bere ohiko aktibitateari zerbitzu berria gehituz.


Conecta FICTION ekimenak jarduera-programa berezi bat eskainiko dio Akitania Berria Euskadi Nafarroa Euroeskualdeari - Eurorégion Nouvelle-Aquitaine, Euskadi, Navarre\nEurorégion Nouvelle-Aquitaine, Euskadi, Navarre > Berriak > Artikuluak > Euroeskualdea > Conecta FICTION ekimenak jarduera-programa berezi bat eskainiko dio Akitania Berria Euskadi Nafarroa Euroeskualdeari\nConecta FICTION ekimenak jarduera-programa berezi bat eskainiko dio Akitania Berria Euskadi Nafarroa Euroeskualdeari\nProgramaren ardatza nazioarteko bokazioa duten serie, mini serie eta doku-fikziorako “Pitch Euroregion NAEN Series” deialdia izango da.\nHiru ordezkaritzetako partaideentzako mahai-inguru bat, showcase bat eta networking-ekintzak eskainiko ditu programak.\nConecta FICTION ekimenak eta A Euroeskualdeak akordio bat egin dute, jarduera-programa bat eginda, ikus-entzunezkoen industria sustatzeko. Jarduerak Conecta FICTION 2021 ekimenaren bi etapetan egingo dira, ekainaren 28tik 30ra online, eta irailaren 13tik 17ra formatu hibridoan, Iruñeko (Nafarroa) Baluarteren egoitzatik.\nEkimen honen bidez, networking profesionala, enpresa arlokoa eta ekintzailetzarena sustatu nahi dira Euroeskualdearen barnean, bertan sortutako ikus-entzunezko proiektuei balioa emanez eta NAEN 3 lurraldeetan produkzioari eta koprodukzioari laguntzeko dauden ekimenak ezagutaraziz, hala, bazkide eta proiektu berriak erakartzeko eta Europa barnean antzeko estatusa duten beste eremu batzuekin sinergiak sortzeko.\nPITCH EUROREGION NAEN SERIES, lehen edizioa\nJarduera-programa honen ardatz nagusi gisa Conecta FICTION eta ABEN Euroeskualdeko antolatzaileek PITCH EUROREGION NAEN SERIES lehenengo ediziorako deialdia egin dute serie, mini serie eta doku-fikziozko proiektuetarako. Deialdia honako hauei dago zuzenduta: batetik, Euroeskualdetik kanpoko bazkide koproduktoreen bila dabiltzan NAEN Euroeskualdeko enpresei eta, bestetik, haien proiektuetarako egoitza NAEN Euroeskualdean duten produkzio-etxe, talentu, talde artistiko eta tekniko, telebista kate eta ikus-entzunezko sektoreko beste eragile batzuk behar dituzten bertako eta nazioarteko ekoizleei. Maiatzaren 31tik uztailaren 5era egongo da deialdia zabalik.\nParte hartzen duten proiektuak ebaluatzeko, Euroeskualdeko Batzorde Editoriala eratu da, eta hor hartzen dute parte Euskadiko, Nafarroako eta Akitania Berriko ikus-entzunezkoen industriako ordezkariek eta France 3 Nouvelle-Aquitaine eta EITB ikus-entzunezkoen taldeko kateetako ordezkariek.\nBatzorde horrek proiektuak ebaluatu eta 6 proiektu hautatuko ditu gehienez, eta gutxienez 3. Proiektu horiek irailean aurkeztuko dituzte, Conecta FICTION delakoaren edizio presentzialean. PITCH EUROREGION NAEN SERIES delakoaren lehen edizioan hautatutako proiektuek zenbait sari eskuratu ahal izango dituzte, adibidez: proiektua garatzeko kontratua sinatzea, France 3 Nouvelle-Aquitaine saria; 10.000 €-koa, EITB saria, hori ere 10.000 €-koa; eta azkenik, NAEN Euroeskualdeko saria, 6.000 €-koa, proiektua bideratzera zuzenduak. Horiez gain, beste sari hauek ere banatuko dira: Acorde Music Library saria, musika-bibliotekara sarbidea ematen duena, 1.500 €-ko balioa duena; eta Nafarroa Telebista saria, sustapenerako klip bat grabatzeko aukera eta Nafarroa Telebistako saioetan espazio zabala eskaintzen duen saria, hain zuzen.\nEuroeskualdeari eskainitako programa berezi bat\nConecta FICTION 2021 ekimenaren bi etapetan –ekainaren 28tik 30era online eta irailaren 13tik 17ra formatu hibridoan Baluarteren egoitzatik (Nafarroa, Iruñea)–, programa berezi bat garatuko da: ekainean, Euroeskualdeei eskainitako mahai-inguru birtual bat eskainiko da streaming bidez, eta hor parte hartuko dute eskualdeetako telebista-kateek eta industria honek Europako zenbait eskualdeetan dituen ordezkariek. Irailean, Iruñetik, formatu presentzialean eta online, EUROREGION NAEN SHOWCASE izango da, eta hor aurkeztuko dute hiru eskualdeek prestatutako Koprodukziorako Gida. Horrez gain, NAEN Euroeskualdean ekoiztearen ezaugarriak eta abantailak jorratuko dituzte eta azken urteetan arrakastaz egin diren euroeskualde mailako proiektuen kasu-azterketa batzuk aztertuko dira. Networkingari buruzko saio presentzial bat ere eskainiko da Euroeskualdeko ikus-entzunezkoen industriako eta erakundeetako eragile nagusiekin, harremanak zabaldu eta indartzeko, sinergiak sortzeko eta nazioarteko ekitaldian parte hartzen duten ordezkaritzetako kideen artean ekimenak partekatzeko.\nProgramako jarduera guztien zuzendaritza eta koordinazioaz hauek arduratuko dira: Akitania Berria (Frantzia), Euskadi eta Nafarroa Euroeskualdea (ABEN) Akitania Berria eskualdeko gobernua, ALCA Akitania Berria, Eusko Jaurlaritza, Basque Audiovisual, Nafarroako Gobernua, Navarra Film Industria eta Frantziak Espainian duen enbaxada/Institut français de España. Babesle dira France 3 Nouvelle-Aquitaine eta EITB ikus-entzunezkoen taldea, eta kolaboratzaile dira Acorde Music Library eta Nafarroa Telebista.\nNAEN Euroeskualdea sustatzera bideratutako programa Inside Content-ek diseinatu eta ekoitzitakoa da, eta Conecta FICTION 5 ekimenaren esparruan gauzatuko da oso-osorik.


“Oreina” filma ikusteko abaguneak - Nontzeberri\nHasiera/IKUS-ENTZUN/“Oreina” filma ikusteko abaguneak\nOreina filmaren emanaldi bereziak programatu dituzte Irun, Basauri, Tafalla eta Urnietan datozen egunotarako. Emanaldi batzuetara ere filmeko aktoreak joango dira, eta aurkezpen eta solasaldietan parte hartuko dute.\nGaur berton, azaroak 29, lehen zita duzue Irungo Amaia Kultura Zentroan, 19:00etan, Euskaraldiaren barruan. Ramon Agirre, aurtengo Zinemaldiko Zinemira saria jaso berri duena, filmaren solasaldira joango da. Gaur ere, Basauri Social Antzokian emango dute, 20:00etan.\nBiharko egunean, Tafallan eta Urnietan izango dira saioak. Tafallako Kulturgunean, 20:00etan lehena, eta bertan Patxi Bisquert, filmeko aktore protagonistetako bat egongo da aurkezpen eta solasaldirako. Urnietako Saroben, 22:00etan, izango da beste emanaldia.\nTxintxua Filmsek ekoiztu duen Oreina filmak 2018 Donostiako Zinemaldiko New Directors Sailean lehian egon zen, eta Euskal Zinemaren Irizar Saria jaso zuen.\nIrailaren 28an estreinatu zen zinematan Golem Banatzailearen eskutik.\nFilmari buruzko informazio zehatza, Txintxua Filmsek duen web orrialdean duzue.\n“Kafe Bar Bilbao” Teatro Laburreko Gidoien Sariaren deialdia martxan


Unai Garciak lesio bat du bere ezker belauneko aurreko lotailu gurutzatuan\nOperazioa datorren ostiralean, maiatzaren 10ean izango da Valentí doktorearen eskutik Nafarroako Unibertsitate Klinikan.\nGaur goizean Valentí jaunak, Nafarroako Unibertsitate Klinikako doktoreak, Unai Garcia baloratu du pasa den larunbatean Alcorconen aurkako partidan min hartu ondoren. Egin dioten resonanzia magnetikoak atzelari gorritxoak bere ezker belauneko aurreko lotailu gurutzatuan lesio ba dueka berrestu du.\nJokalariak atseden hartuko du aste honetan zehar eta, zailtasunik ez baldin badago, ebakuntza kirurgikoa egingo diote Valentí doktoreak eta bere taldeak datorren ostiralean, maiatzak 10. Ondoren, jokalariak errehabilitazio prozesua hasiko du Osasunako Mediku zerbitzuen eskutik Taxoaren. Baja epea 6 eta 8 hilabeteen artekoa izan daitekeela uste da.\n2019ko Maiatzaren 06a 13:05e(t)an\n2019ko Maiatzaren 06a Kronika\n2019ko Maiatzaren 06a Prentsaurrekoa\n2019ko Maiatzaren 06a Fundazioa


Allin Harana bere Iparraldean Lokiz Mendilerroaren, bitartez dago mugarriztatua, bere Ekialdean Etxabarri eta Larrion Haitzen bitartez, bere Hegoaldean Belastegi mendiaren bitartez, bitartean Mendebalderantz emeki jaisten doa Ega ibaia aurkitu nahian. Urederra ibaia, Urbasako mendilerrotik, bere urak jasotzen dituenak, harana osoa zeharkatzen du iparraldetik hegoaldera.\narduera nagusia nekazaritza da, laborezko lurrak nagusituz. Boilurrez landatutako eremuak badaude ere,sukaldaritzan oso estimatua den onddoa. Laborantza honek duen garrantzia Boilurraren Museoabisitatzerakoan antzeman daiteke, Munetatik 5 minutura, Metauten.\nAllin Haranean , bidezidor kirola egin daiteke, atsegina da, naturaz eta isiltasunez gozatzea. Hainbat txoko ere bisitatu daiteke, besteak beste Aramendiako gurutze platereskoa, bere hiru angeluar oinazpiari esker bakarra eta berezia dena, Galdeanon dagoen gobernadorearen kapako jauregia (gaur egun hotel batean bihurtu da),Urederra ibaiko edozein bihurgune,bereziki Artabiatik igarotzen duenean, putreak, arranoak eta beste hegazti harrapariak begiekin jarraitu daitezkeela edo Lokiz Mendilerrora igo bere zenbatezinak diren bidexkak jarraituz.


Home / Berdintasunerako emanaldiak (page 2)\n13:06\tBerdintasunerako emanaldiak, Emakumeen etxea\nPortugaleteko Emakumeen Etxea diseinatzeko herritarren partaidetzarako proiektua amaitzear dago. Pixkanaka-pixkanaka, Portugaleteko Emakumeen Etxearen helburuak eta printzipioak, espazioaren diseinua, gobernantza-eredua edo garatuko diren jarduerak adosten ari dira eta akordio horiek ezagutarazteko ordua iritsi da. Ondoren, gune berri honetarako jarduerei eta zerbitzuei buruzko proposamena partekatzen dugu. Proposamen horrek indarra hartu du talde eragilea osatzen duten 25 emakumeen lankidetzari esker, eta Portugaleteko Berdintasunerako …\n09:16\tBerdintasunerako emanaldiak, Emakumeen etxea\nArgi eta garbi adierazi du Marian Andresek, eta ziur dago emakume guztiek ekarpen bat egiten dutela eta etorkizuneko Etxean parte hartu behar dutela aukera-berdintasunean. Feminista eta antikapazitista da, etengabeko ikaskuntza-prozesuan aurkitzen dela adierazten du, arima bidaiaria du, eta hasten duen abentura bakoitzarekin itsutzen da, bai arlo pertsonalean, bai arlo profesionalean. “Esan daiteke nire bizitza ez dela erraza izan jaio nintzen une …\nEmakumeen Etxeak gogoetarako, eztabaidarako eta hazkunderako emakumeen artean partekaturiko gunea izan behar du\n11:54\tBerdintasunerako emanaldiak, Emakumeen etxea\nOzen eta argi. Primi Huergak ederki ezagutzen ditu pertsonen arteko konexioen onurak Troconiz Santacoloma Fundazioan eta Manuel Calvo Fundazioan duen erantzukizun profesional bikoitzetik eta konpromiso pertsonaletik. Portugaleteko Emakume GUZTIEN Etxea batera diseinatzeko talde eragilean parte hartzen du, eta ziur dago boluntariotza eta artea, bakoitza dagokion dimentsioan, eraldaketa sozial eta pertsonalaren protagonistak izateko dugun premiarik sakonenaren adierazpenak direla. “Pertsona hobeak egiten …\n10:40\tBerdintasunerako emanaldiak, Emakumeen etxea, Berdintasuna\nPortugaleteko Emakumeen Etxea diseinatzeko parte-hartze prozesuak erritmo bizian jarraitzen du. Irailaz geroztik, topagune hori abian jartzeko funtsezko lan-ardatzetan sakondu da, 2019ko azaroan egindako tailerrean jasotako informazioa abiapuntutzat hartuta. Prozesuaren lehen zereginetako bat espazio femininista horren helburua eta printzipioak zehaztea izan da. Beraz, hasteko, ondorengo galdera hau egiten diogu geure buruari: zertarako nahi dugu Portugaleten Emakume Guztien Etxea? Zeintzuk dira espazio …


“Bardoak 2018”, Nafarroako taldekako bertso egitasmoa, bihartik aurrera - Nontzeberri\nHasiera/BERTSOTAN/“Bardoak 2018”, Nafarroako taldekako bertso egitasmoa, bihartik aurrera\n“Bardoak 2018”, Nafarroako taldekako bertso egitasmoa, bihartik aurrera\nBardoak ekimenaren barruan lau saio izango dira asteburu honetan, Beran, Iruñean, Leitzan eta Barañainen.\nDiogun bezala, bihar, ostirala, Beran izango da saioa, eta horrekin abiatuko da taldekako aurtengo txapelketa. Berako Ibardin: Hiru ta lau dira zazpi eta Sakanako Sakana Zirt taldea izango dira aurrez aurre, 20:30ean, Kataku ostatuan.\nBaina asteburuan beste hiru saio programatu dituzte. Larunbatean, hilak 3, Leitzako Atekabeltz Gaztetxean herriko Aldatzea komeni eta Iruñeko Topa bardo kopa! ariko dira bertsotan, 18:00etatik aurrera. Ordu eta egun berean, saioa izango da Iruñeko Zaldiko Maldiko Elkartean ere, bertako Mirristi Drimtin eta Larraun eta Araitz bailaretako (Larraun da Araitz) Bi dozena taldeen artean. Barañainen jokatuko da asteburuko azken saioa, igandean, 18:00etan. Akelamendi tabernan arituko dira herriko Barakinak taldea eta Piriniotako Pirini Bardó.\nLehenengo fasean16 saio izango dira guztira, eta asteburu honetan jokatuko dira lehenengo lauak. Has dadila beraz, Bardoen festa!\n“Jainko Basatia” lana gaur, Santurtziko Serantes Kultur Aretoan\nChick Corea, Brad Mehldau eta Caetano Veloso, Donostiako Jazzaldian


1. NORENTZAT DA BALIAGARRIA ZERBITZUA:\nAlarma egoerak dirauen bitartean 65 urtetik gorako pertsonei edota arrisku talde bezala identifikatu direnei eskainiko zaie zerbitzu hau. Pertsona hauei edota hauen ardura duten senide eta ingurukoei, alegia. Bereziki berrogeialdia bete behar dutenei eta koronabirus gaixotasuna dutenentzako pentsatua dago.\nGaur gaurkoz, familia edo ingurukoen sare horrek aseta ditu herrian eman daitezkeen babesgabetasun egoera hauek, baina Zaldibiako Udalak, hurrengo asteetan egoerak okerrera egingo duela aurreikusita eta sare hauek haustea gertatuz gero ere, zerbitzua antolatu eta martxan jartzea erabaki du.\nAdineko edo arrisku talderen bateko kideren baten ardura dutenei gogorarazten diegu gaixotasunaren sintomak sentituz gero ez dela komenigarria hauengana gerturatzea. Kasu hori gertatuz gero, eta lehengaiak bermatzeko arazoak izanez gero, jarri Zaldibiako Udalarekin harremanetan zerbitzua aktibatu dezagun.\n2. ESKAERA EGIN\no Eskaera egin 943 88 03 57 telefonoan. Astelehenetik larunbatera, 9:30etik 16:30era.\no Eskaera: ADIBIDEA\nPRODUKTUAK KOPURUA EROSLE MAE PILI PAGOSA TXARO BESTEAK\nGAILETAK 2 pakete X\nLETXUGA 1 X\nXERRAK 2 X\nOGIA 2 X\nEGUNKARIA - BERRIA 1 X\n3. ESKAERA ETXEAN JASO:\n- Hurrengo eguneko goizeko 10:00etatik aurrera Udal-langileak pasako dira erosketak entregatzera. Udal-langileak ez dauden kasuetan (asteburu eta jaiegunetan), herritarren bolondres sareko kideek egingo dituzte entregak, beharrezko segurtasun neurri guztiekin eta inolako kontaktu zuzenik gabe.\n- Eskaera ate aurrean edo atarian duzunean telefonoz deituko zaitu banatzaileak abisatuz.\n- Diru trukea ekiditeko eta Zaldibiako Udalak aurreratuko ditu ordainketak komertzio hauen aurrean. Hau dena igarotzean, erabiltzailearekin adostuta Zaldibiako Udalak kontutik kobratuko dizkio gastuak inolako kostu gehigarririk gabe.\nJANARI BANAKETA protokoloa


Baga Biga: Makinei hitz egiten nola irakasten zaien aztertu dugu Elhuyar Zientzia eta Teknologia aldizkariaren azaroko zenbakian\nMakinei hitz egiten nola irakasten zaien aztertu dugu Elhuyar Zientzia eta Teknologia aldizkariaren azaroko zenbakian\nElhuyar Zientzia eta Teknologia aldizkarian, makinen eta gizakien arteko komunikazioaren gaia sakon jorratu dugu azaroko zenbakian. Robot batek hitz egiteko zer zailtasun dituen eta makinei hitz egiten nola irakasten zaien aztertzen da, eta hizkuntza prozesatzeko beharrezkoak diren corpus handien inguruko informazioa ematen da. Gainera, zenbait hizkuntzalari, ingeniari eta informatikariekin elkartu gara, makina hiztunak nola egiten diren ezagutzeko.\nBeste artikulu hauek ere argitaratu ditugu argitaratu berri dugun aldizkarian:\nEtxe orratzak, non dago muga? Burj Dubai amaitzeko azken ukituak egiten ari dira hilabete hauetan. Munduko eraikin altuena da: zortziehun metro baino gehiago ditu. Eta dagoeneko mila metroak gainditu nahi dituzten hiru proiektu daude munduan.\nBestalde, urriaren hasieran jakin genuen nortzuek jasoko dituzten Nobel sariak 2009an. Obamari emandakoak eraman ditu izenburu eta kritika gehienak; guk medikuntza edo fisiologiakoaren, fisikakoaren eta kimikakoaren berri jaso dugu.\nInfinituaz ere egin dugu gogoeta zenbaki honetan, Cantor eta infinituaren izua izeneko artikuluan. Izan ere, infinitua ez da intuizioz uler daitekeen kontzeptu bat. Intuiziotik haratago joan behar da ulertzen hasteko. Bada, Georg Cantor matematikaria abiatu zen intuizioaz haratagoko bidaia horretan, eta ospitale psikiatriko batean hil zen, garaiko matematikari askoren kritiken artean eta zalantza filosofikoz beteta.\nElhuyar Zientzia eta Teknologia aldizkariaren azaroko zenbakia dagoeneko salgai duzue liburu-denda nagusietan eta www.elhuyar.org/edizioak webgunean.\nEtiquetas: Albisteak, Elhuyar, Elhuyar Zientzia eta Teknologia aldizkaria, Makinak


Ebaluazio garaia - Ikastola Askatu\nBeti bezala, hiruhilabeteko baten amaiera aldean, ikastetxe guztietan betiko errutina edo zeremonia behin eta berriro errepikatzen da: gurasoak euren seme-alaben ikastetxetik pasatzen dira irakaslearen ebaluazio-informea jasotzera.\nGu ere, egun hauetan, buru-belarri horretan ari gara. Baina gure artean beti atera dira zalantzak ebaluazioaren inguruan egiten dugunarekin. Horregatik, ikastolako IKTeroak blogean artikulu hau argitaratu zenean, gai honetaz berriro hitz egin genuen gure artean.\nZein da gure ebaluazio prozesuan ikasleen eginkizuna? Zein da irakasleona? Eta gurasoena edo familiarena?\nArestian aipatutako artikuluan datorren bideoak eskaintzen digun ereduak galdera horien erantzunak argitzen asko lagundu digu eta jarraian ikus dezakezue.\nOrain arte eginikoa, hitz egindakoa eta bideo honek erakusten diguna mamituz, ondorengo erabakiak hartu ditugu:\nOrain arte egiten dugun portfolioaren lanketa indartzea eta sistematizatzea.\nIkasleekin eta familiekin lortu nahi ditugun helburuak azaltzeaz gain, adosteko eta bistaratzeko estrategia zehatzak finkatzea.\nProzesuan ezarritako ditugun “mugarriak” edo “hitoak” ikasle bakoitzarentzat esperientzia bat bilakatzeko dinamikak burutzea (lorpenak ospatzea).\nMetakognizioa lantzeko prestatuta dugun koadernoa sinplifikatu eta landu.\nIkasleak ebaluazioaren azken fasean (komunikazioan) ere protagonistak bihurtu eta parte hartze zuzena izan dezaten urratsak ematen hasi.\nFamiliekin dugun hartu-emana hiruhilabeteko osoan zehar banatu eta ez pilatu denak hiru egunetan.\nPlana martxan da eta ikusiko dugu garapenak zer erakusten digun. Guztion mesederako izango delakoan, lanean jarraituko dugu.\nBy jabea|2013-12-16T00:25:42+01:0016 abendua, 2013|Guraso eskola, Hezkuntza|0 Comments


Oier Nuñez: “Eredu izan behar du Jaurlaritzak euskararekin, ez du balio 'egun on' esan eta garrantzitsuena erdaraz esateak” - Uribe kosta - Hiruka.eus\nKerman Santiago Alkorta 2019-03-14 11:17\nOier Nuñez Ruizek (Zornotza, 1982) euskararen errealitatearen inguruan hausnartu eta horren gaineko berbaldiak eman ditu, besteak beste, Plaza Beltzan (Sopela) eta Azebarrin (Getxo). Beragaz egin dugu berba gaur egun euskarak bizi duen egoeraz.\nEuskarak gizartean duen egoerak kezkatzen zaitu. Zer dela eta?\nEuskara bizirik dagoela diote erakunde publikoek, eta nik hausnarketa plazaratzen dut, eurek ematen dituzten datu faltsuetan oinarrituz. Gure hizkuntza ez erabiltzeak haren galera ekarriko du. Herri euskaldunak izan direnak erdalduntzen dabiltza, eta bertako biztanleek gero eta gutxiago erabiltzen dute euskara.\nGazteek ala helduek?\nGazteak erdara hutsean ikusten ditut euren artean askotan. Nire lanean egunerokotasunean aurkitzen naiz arazo honekin, eta uste dut gaur egungo gazteen euskara erabilpena eta maila oso baxua direla. Akats asko egiten dituzte, lexiko aldetik oso pobre dabiltza eta erdaratik euskarara kopiatzen dituzte egitura asko. “Ni naiz Miren” entzuteak, adibidez, mina egiten dit belarrian.\nGurasoek ez dute ardurarik horretan?\nBai. Gizartea lo dago, jendeak pentsatzen du euren seme-alabak ikastolara eramanda euskaraz jakingo dutela, eta hori ez da egia. Gainera, ingelesarekin orain, euskara hirugarren planoan dago.\nZein litzateke konponbidea euskara gizartean sustatzeko?\nErarik eraginkorrena, argi eta garbi: independentzia. Estatu bat sortzea lortuko bagenu, hizkuntza ofizial bakarra euskara litzateke, eta bere babesa izango genuke. Andorran, adibidez, katalanez dakite eta egiten dute berba denek, baina bestelako hizkuntza koofizialak ere erabiltzen dituzte. Gure hizkuntza gailentzea ez litzateke belaunaldi batean lortuko, baina urte askoren bueltan euskara bakarra izatea lortuko genuke, gure gobernuaren babesa bagenu.\nEstatuaren erantzukizuna al da dena?\nKontzientziazioan sinisten dut nik, horregatik nabil kanpaina hauek egiten. Gaztelaniarekiko dugun menpekotasuna albo batera utzi eta euskaraz egiteari ekin behar diogu. Kanpoko bat dator eta beti gaztelaniaz egin behar diogu berba, eroan dezagun euskara harrotasunez.\nGaur egun Eusko Jaurlaritzak ez du euskara babesten?\nEz. Eredu izan behar du Jaurlaritzak, hots, ez du balio “egun on” esan eta garrantzitsuena erdaraz esateak. Bestalde, gaztelerako hedabideetan askoz ere diru gehiago gastatzen dute publizitatean. Argia, adibidez, publizitatean diru kopuru gutxien jaso zuen hedabidea izan zen 2017. urtean.\nUste duzu dirua banatzen dutela gogoak ematen dien bezala?\nDudarik gabe. Ez dago irizpiderik diru kopuru hori banatzeko, erabat subjektiboa da, eta errealitatea da euskara sustatzen duten hedabideak ez dituela lehenesten Jaurlaritzak. Gauza bat esaten dute, eta beste bat egin. Jendea engainatzen dute, nire ustez.


«Erleei bere espazoio naturala lapurtzen ari gara» Aitor Otegi, erlezaina | Haria | IRRATIA\n«Erleei bere espazoio naturala lapurtzen ari gara» Aitor Otegi, erlezaina\nMaiatzaren 20a Erlearen Nazioarteko Eguna da. Aitzakia hori hartuta, horrenbeste onura ekartzen dizkigun intsektu hau hobeto ezagutu nahi izan dugu Aitor Otegi erlezainaren eskutik.\nOihana Azkue|2020/05/21 Eguneratua:\nErleak aspaldidanik dituzte lagun zumarragako Aikur baserrian. Aitor Otegik betidanik ezagutu ditu gurasoak erleekin lanean, eta badira dagoeneko 30 urte bera ere erleekin lanean dabilela. Maiatzaren 20a Erlearen Nazioarteko eguna denez, beregana jo dugu intsektu hau hobeto ezagutzeko.\nAitor Otegik azaldu digunez, erleak antolakuntza ezin hobea dute. Hiru motatako erleak aurkitu ditzakegu erlauntza batean: erlamandoak (erle arrak), erle-langileak (erle eme antzuak) eta erregina bakar bat (erle eme emankorra). Bakoitzak bere zeregina izaten du, izenak agerian uzten duen bezala , erle-langileak dira egiteko gehien izaten dutenak. Erlamandoek berriz ez dute lan gehiegi egiten, uda partean erle-emeak ernaltzea da beraien zeregin nagusia, eta hortik aurrera erlauntzetatik bota egiten dituzte.\nEztia, polena eta propoleoa emateaz gain, erleek gure ingurumenean duten garrantzia azpimarratu du Urretxuko erlezainak. Polenizazioan erleek egiten duten lana izugarria da. Txinan esate baterako, erlerik gabe geratu dira, eta eskuz egin behar izaten dute lan hori guztia, horren dakarren kostu guztiarekin.\nEuskal Herria hiru eremu ezberdinetan bereizi daiteke erleen inguruneari dagokionez:lehenengoa, Bizkaia, Gipuzkoa eta Lapurdi aldea hartzen dituena, bigarrena arabako mendialdea, eta azkenik nafarroako hegoaldea. Eremu bakoitzak bere landaredia du, eta erleak zertaz elikatu, eztia ere desberdina izan ohi da.\nPandemiaren eraginez industriak izan duen geldialdiak erleen bizi kalitatean eraginik izan ote duen galdetuta, Aitor Otegik esan digu, gisa horretako eraginak neurtzeko denbora epe luzeagoak behar iizaten direla. Eta haizearen kalitatea baino, Euskal Herrian beste arazo bat dugula: «Horrenbeste, lantegi, errepide, trenbide... azkenean erleei beren inguru naturala lapurtzen ari gara, hori da gure benetako arriskua" dio erlezain urretxuarrak.